Lelaki OKU maut motosikal melambung rempuh SUV
Oleh DIYANATUL ATIQAH ZAKARYA

8 Julai 2021, 11:46 pm
ALOR GAJAH – Seorang lelaki maut selepas motosikal yang ditungganginya melambung selepas merempuh sebuah kenderaan utiliti sukan (SUV) di Jalan Lebuh Alor Gajah – Melaka Tengah – Jasin, di sini, petang tadi.
Dalam kejadian kira-kira pukul 5.40 petang itu, mangsa, Hisam Md. Sohor, 39, yang juga merupakan orang kelainan upaya (OKU) meninggal dunia di tempat kejadian akibat kecederaan parah di seluruh anggota badan.
Ketua Polis Daerah Alor Gajah, Superintendan Arshad Abu berkata, ketika kejadian mangsa yang menunggang motosikal jenis Beneilli dalam perjalanan dari Alor Gajah ke arah Melaka.
“Ketika melalui kawasan meneruni bukit berselekoh, motosikal mangsa telah hilang kawalan dan melanggar sebuah SUV jenis Mitsubishi Outlander dari arah bertentangan.
“Akibat rempuhan itu, mangsa telah melambung dan terhempas di atas sebuah Proton Saga yang  datang dari arah bertentangan,” katanya ketika dihubungi di sini, hari ini.
Ujarnya, akibat rempuhan itu, mangsa yang beralamat di Rumbia dekat sini mengalami kecederaan parah di seluruh anggota badan dan disahkan meninggal dunia di tempat kejadian. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Semua hospital Selangor rekod peningkatan pesakit Covid-19
Oleh MOHD YUNUS YAKKUB

8 Julai 2021, 11:26 pm
SHAH ALAM – Semua hospital di Selangor telah menerima peningkatan kes Covid-19 yang tinggi terutama melibatkan pesakit kategori tiga dan ke atas secara berterusan sejak akhir bulan lalu.
Pengarah Kesihatan negeri, Datuk Sha’ari Ngadiman berkata, peningkatan kemasukan pesakit akut di Jabatan Kecemasan Hospital Shah Alam (HSA) berlaku susulan daripada hospital tersebut dijadikan Hospital Berpakar Major Bukan Covid yang merawat pesakit sekitar daerah Petaling.
“Bagi Hospital Tengku Ampuan Rahimah (HTAR) Klang pula kebanyakan pesakit tersebut telah dirawat terlebih dahulu di Jabatan Kecemasan sementara menungu katil di wad.
“Oleh itu, pertambahan katil terpaksa dilakukan di luar Jabatan Kecemasan HTAR untuk sementara waktu,” katanya dalam kenyataan hari ini.
Beliau berkata demikian bagi mengulas status semasa keadaan hospital di Selangor susulan penyebaran gambar berhubung keadaan Jabatan Kecemasan HTAR dan HSA.
Mengulas lanjut, Sha’ari berkata, pihak HTAR dan HSA dalam proses menambah kapasiti katil di hospital masing-masing.

“Mobilasi kakitangan kesihatan dari luar Lembah Klang turut dijalankan bagi membantu situasi Covid-19 di Lembah Klang meliputi pegawai perubatan, jururawat dan penolong pegawai perubatan.
“Penambahan bilangan katil juga sedang diusahakan melalui pengaktifan hospital medan di Hospital Tuanku Mizan oleh Angkatan Tentera Malaysia dan perolehan darurat peralatan perubatan di peringkat JKNS,” jelasnya.
Kosmo! terdahulu melaporkan suasana pekarangan HTAR di sini sedikit ‘menggerunkan’ apabila terdapat beberapa pesakit diletakkan di luar wad kecemasan hospital tersebut semalam.
Perkara tersebut tular di laman sosial Facebook apabila ramai pengguna ‘melarang’ orang ramai mengunjungi hospital berkenaan sekiranya tidak mempunyai sebarang kepentingan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mora masih dapat kepercayaan Tunku Ismail
Oleh KOSMO!

8 Julai 2021, 10:06 pm
Oleh MOHAMAD FAIZAL HASHIM
PEMILIK kelab Johor Darul Ta’zim (JDT), Tunku Mahkota Johor, Tunku Ismail Sultan Ibrahim mempertahankan ketua jurulatih JDT, Benjamin Mora yang sudah melakukan yang terbaik pada kempen Liga Juara-juara Asia (ACL) musim ini meskipun gagal mara ke pusingan seterusnya.
Tunku Ismail dalam satu hantaran di Instagramnya berkata, peminat bola sepak tanah air khususnya penyokong setia Harimau Selatan perlu realistik dan sedar bahawa pentas ACL terlalu tinggi buat JDT.
Malah katanya, muncul sebagai wakil tunggal negara beraksi pada kejohanan berprestij itu adalah satu penghormatan buat JDT yang mengambil bahagian dalam ACL sejak 2019.
“Ini adalah ACL, kita pernah mencatatkan keputusan menang, seri dan kalah dalam kejohanan ini. Kita Pernah menang menentang kelab Jepun (Kashima Antlers pada ACL 2019), lawan kelab Korea Selatan (Suwon Bluewings 2020) juga kita pernah menang.
“Tahap pasukan kita sekarang belum cukup tinggi untuk ACL tetapi berpeluang untuk bersaing di ACL adalah satu penghormatan. Kita satu-satunya kelab dari negara ini yang bermain pada kejohanan ini,” katanya semalam.

Malam tadi, skuad Harimau Selatan hanya memperoleh keputusan seri tanpa jaringan ketika  menentang kelab Thailand, Ratchaburi FC pada aksi terakhir Kumpulan G dan gagal melangkah ke pusingan seterusnya setelah mengutip empat mata sahaja.
Dalam kempen ACL musim ini, JDT hanya berupaya untuk menang sekali, seri sekali dan tewas dalam dua pertemuan menentang kelab Jepun, Nagoya Grampus dan kelab Korea Selatan, Pohang Steelers.
Keputusan kurang memberangsangkan itu menyebabkan banyak pihak melabelkan JDT yang dibarisi ramai pemain ternama skuad kebangsaan sebagai ‘jaguh kampung’ selain meletakkan kesalahan di atas bahu Mora yang mahukan pengendali kelahiran Mexico itu mengundurkan diri daripada kelab tersohor itu.
Mengulas lanjut, Tunku Ismail memberitahu, adalah bagus untuk mempunyai cita-cita tinggi tetapi cita-cita dengan khayalan adalah sesuatu yang berbeza.
“Siapa lantik Mora? Saya. Kenapa tiada orang suruh saya out? Saja nak tanya.
“Pertama, sedar diri tahap kita sebagai kelab dari Malaysia, keduanya barulah memasang impian. Yang ketiga, jangan berputus asa dan teruskan menambah baik permainan,” ujarnya.
Tambahnya, sejak 2014, JDT tidak pernah menamatkan musim dengan tangan kosong dan menjulang satu atau dua piala tanpa gagal setiap tahun. – K! ONLINE


Ikan, sayur pilihan pencuri
Oleh MOHD RASDAN AHMAD

8 Julai 2021, 11:40 pm
PETALING JAYA – Barang keperluan seperti ikan dan sayur merupakan barangan pilihan untuk dicuri di pasar raya besar sejak pelaksanaan Perintah Kawalan Pergerakan (PKP).
Perkara ini telah didedahkan sendiri oleh Pengarah Urusan Mydin Mohamed Holdings Berhad (Mydin), Ameer Ali Mydin dalam satu wawancara khas bersama stesen televisyen tempatan hari ini.
Jelasnya, sebelum ini barang elektrik adalah barangan yang paling kerap dicuri, namun sejak PKP, ikan dan sayur adalah barangan yang paling kerap dicuri di pasar raya miliknya.
“Kes kecurian di pasar raya besar seperti Mydin dilaporkan meningkat, tetapi mereka ini bukannya mencuri barangan yang bernilai tinggi.
“Jika dulu, individu yang tidak bertanggungjawab datang ke pasar raya untuk curi televisyen dan pembesar suara untuk dijual. Sekarang ini, mereka terpaksa curi ikan kembung dan sayur-sayuran di pasar raya. Ini sangat menyedihkan,” jelasnya.
Tambahnya lagi, jualan mi segera turut naik mendadak pada ketika ini kerana harganya yang murah.

“Jualan mi segera kian meningkat. Adakah anda semua fikir orang kita malas masak? Tidak! Ia berlaku kerana orang sudah tidak mampu membeli makanan yang lain.
“Jadi mi segera ialah pilihan makanan yang paling murah untuk mengalas perut mereka. Adakah kita mahu rakyat kita mengisi perut mereka sebegini?” soalnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wajah cengkung Nia Ramadhani pula tular
Oleh MOHAMMAD SHAHEMY AZMI

8 Julai 2021, 8:20 pm
JAKARTA – Selepas pelakon Nia Ramadhani membuat pengakuan mengambil dadah jenis syabu bersama suaminya, Ardi Bakrie sejak lima bulan lalu, tular dalam media sosial wajah pelakon itu yang kelihatan cengkung.
Menerusi laman Twitter @hibooran, beberapa tangkap layar foto Nia berbaju merah jambu dalam keadaan cengkung, kurus dan pucat dimuat naik dalam laman sosial tersebut.
Pelakon sinetron Bawang Merah Bawang Putih itu sememangnya terkenal dengan kejelitaannya telah membuatkan ramai pengguna Twitter terkejut melihat keadaan dirinya yang jauh berbeza berbanding sebelum ini.
Rata-rata memaklumkan bahawa mereka tidak menyangka penampilan Nia mengalami perubahan ketara, lebih-lebih lagi selepas membuat pengakuan mengambil bahan terlarang itu.
“Sebelum ini dia (Nia) selalu dipuji masih kelihatan cantik walaupun tanpa solekan. Kenapa sekarang jadi begini?” Komen salah seorang pengguna Twitter.
“Kehidupan mewah dengan harta yang melimpah tidak menjamin kebahagiaan. Dia mencari bahagia dengan cara yang salah,” kata seorang lagi pengguna Twitter.

Dalam pada itu, terdapat juga komen yang mengatakan bahawa Nia sebenarnya mengamalkan pemakaian susuk untuk kelihatan cantik dan menawan.
Terdahulu sejak pagi tadi, tular dalam media sosial apabila Nia dan suaminya ditangkap polis di kediamannya di daerah Pondok Pinang, Kebayoran Lama, Jakarta Selatan pada pukul 3 petang semalam bersama pemandu peribadinya yang dikenali sebagai ZN atas kesalahan dadah.
Pelakon itu bersama suami mengaku mengambil dadah jenis methamphetamine atau syabu sejak lima bulan lalu ketika ditahan di Balai Polis Metro Jakarta Pusat semalam.
Hasil pemeriksaan, polis menemukan barang bukti berupa dadah jenis syabu seberat 0.78 gram.
Jika sabit kesalahan ketiga-tiganya berdepan dengan hukuman empat tahun penjara. – K! ONLINE


‘Melayu, Cina, India semua boleh ambil’
Oleh DIYANATUL ATIQAH ZAKARYA

8 Julai 2021, 8:23 pm
MELAKA – “Saya tidak ada banyak duit nak bagi, jadi ini sahaja saya mampu tolong untuk mereka yang betul-betul susah,” kata warga emas, Celine Koh, 64, mengenai bank makanan mini di hadapan kedainya di Taman Seri Bayan, Gangsa di sini.
Menurut Celine, dia terpanggil untuk menyediakan bekalan asas makanan termasuk beras, tepung gandum, minyak masak, sardin, mi segera dan susu pekat itu selepas melihat kesusahan individu yang terkesan akibat pandemik Covid-19.
“Tidak kira bangsa Melayu, Cina atau India, semua boleh datang ambil pada waktu kedai ini dibuka iaitu 9.30 pagi sehingga 6 petang.
“Mereka yang sangat memerlukan, boleh datang mengambil bekalan di sini tetapi saya hadkan kepada dua barang asas sahaja supaya yang lain juga boleh dapat,” katanya ketika ditemui di kedainya di sini hari ini.
Tambahnya, bekalan makanan itu juga merupakan sumbangan daripada ahli keluarga dan rakan-rakannya yang lain. – K! ONLINE


15 peserta pertandingan ratu cantik dijangkiti Covid-19
Oleh KOSMO!

8 Julai 2021, 9:00 pm
CHIHUAHUA, MEXICO – Satu pertandingan ratu cantik di Mexico terpaksa dipendekkan selepas sebahagian pesertanya disahkan positif Covid-19, lapor akhbar The Sun semalam.
Menurut Setiausaha Kesihatan Chihuahua, Eduardo Fernandez Herrea, 15 daripada 32 peserta Ratu Cantik Mexico 2021 dijangkiti virus itu meskipun disahkan negatif Covid-19 sebelum bermulanya acara.
Sumber memberitahu akhbar tempatan, sebelum acara bermula, kesemua peserta telah mengikuti satu lawatan ke sebuah sekolah.
Dalam lawatan tersebut, gadis-gadis itu menyampaikan bekalan peralatan sekolah dan bergambar bersama kanak-kanak di situ.
“Sekembalinya dari lawatan, sekurang-kurangnya 10 peserta mula menunjukkan simptom,” kata sumber tersebut.
Sementara itu, sumber yang terlibat dengan pertandingan tersebut memberitahu, virus itu mula menjangkiti peserta dari negeri Zacatecas dan Yucatan sebelum mula merebak kepada peserta-peserta dari negeri lain termasuk Chihuahua, San Luis Potosi, Mexico City, Nuevo Leon, Puebla, Tlaxcala dan Queretaro.

Gadis-gadis itu bagaimanapun dilaporkan tidak dibenarkan merungut oleh pihak penganjur meskipun kebanyakan mereka mengalami batuk dan peningkatan suhu badan.
Ujian calitan secara besar-besaran dilakukan selepas pihak berkuasa menerima aduan daripada pengadu yang merahsiakan identitinya yang memaklumkan bahawa salah seorang peserta pertandingan itu dijangkiti Covid-19.
Susulan itu, pegawai kesihatan Chihuahua menuduh pihak penganjur sebagai tidak memberi kerjasama dan cuba menyembunyikan kejadian tersebut.
“Pihak sekreteriat kesihatan negeri kecewa dengan ketidakjujuran dan sikap tidak telus penganjur acara dan jawatankuasa,” ujar kenyataan sekreteriat tersebut.
Acara kemuncak Ratu Cantik Mexico 2021 dipendekkan pada Sabtu lepas dengan peserta dari negeri Michoacan, Karolina Vidales dimahkotakan sebagai pemenang dan akan mewakili Mexico dalam pertandingan Ratu Cantik Dunia. – AGENSI


JDT akan fokus pada liga domestik
Oleh SOPI SAMAILE

8 Julai 2021, 9:46 pm
Oleh MOHAMAD FAIZAL HASHIM
SETELAH berakhirnya perjuangan Johor Darul Ta’zim (JDT) dalam saingan Liga Juara-juara Asia (ACL) di Bangkok, Thailand malam kelmarin, skuad kendalian Benjamin Mora mahu mengalihkan tumpuan mereka ke arah saingan liga domestik pula.
Mora, 42, berkata, bermula hari esok, skuad Harimau Selatan akan menyambung semula misi mereka untuk mempertahankan kejuaraan Liga Super yang dimenangi kelab dari selatan tanah air itu buat tujuh tahun berturut-turut.
Katanya, buat masa sekarang, pemain perlu merehatkan tenaga dan minda mereka setelah mengharungi perlawanan berintensiti tinggi dalam kempen ACL selain menjalani pemulihan bagi mempersiapkan diri untuk saingan Liga Super.
“Dengan terhentinya langkah kami pada ACL, maka tumpuan kami akan beralih kepada saingan Liga Super demi membawa misi mempertahankan kejuaraan yang dimenangi.
“Sebaik pemain menjejakkan kaki ke Malaysia, mereka perlu menjalani tempoh kuarantin sebelum menjalani kem latihan bagi mempersiapkan diri untuk pusingan kedua Liga Super,” katanya pada sidang akhbar kelmarin.

Skuad Harimau Selatan menamatkan saingan ACL dengan menduduki tempat ketiga dalam Kumpulan G, mengutip empat mata selepas mencatatkan keputusan menang dan seri ke atas Ratchaburi FC manakala tewas dua perlawanan masing-masing kepada Pohang Steelers dan Nagoya Grampus di Stadium Rajamangala, Bangkok.
Biarpun gagal melangkah ke pusingan seterusnya, pengendali kelahiran Mexico itu berpuas hati dengan persembahan keseluruhan anak-anak buahnya yang tidak menyerah kalah selain mempamer semangat juang tinggi pada setiap perlawanan.
Jelasnya, peluang beraksi pada kejohanan tertinggi di peringkat Asia membolehkan anak-anak buahnya termasuk pemain muda menimba pengalaman berharga ketika bersaing dengan pasukan yang jauh lebih hebat.
“Sejujurnya, kami berasa amat bertuah apabila berpeluang beraksi di pentas ACL. Pemain juga dapat menimba pengalaman berharga yang boleh dimanfaatkan untuk perkembangan karier mereka.
“Secara keseluruhan, saya berpuas hati dengan persembahan pemain yang berjuang bermati-matian sepanjang kejohanan. Pastinya kami merindui untuk beraksi di kejohanan ini,” ujarnya. K! ONLINE


Jangan serbu kedai runcit, cari pemborong
Oleh SUBKHI SUDARJI

8 Julai 2021, 8:37 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mencadangkan badan-badan bantuan kemanusiaan membeli barang keperluan daripada pemborong bagi mengelakkan bekalan di peringkat peruncit habis.
KPDNHEP menerusi kenyataan akhbar berkata, pihaknya mendapat maklumat bahawa beberapa barang keperluan seperti beras, minyak masak, telur, tepung dan gula habis di sebuah peruncit di Seksyen 27 Shah Alam baru-baru ini akibat dibeli untuk tujuan bantuan kemanusiaan.
“Pembelian berlebihan itu telah menyebabkan pengguna di kawasan tersebut ‘terputus bekalan’ dan terpaksa membeli daripada peruncit yang jauh sedikit atau menunggu sehingga bekalan baru sampai ke peruncit tersebut.
“Fenomena rak-rak kosong sesuatu barangan keperluan di sesebuah premis peruncit dibimbangi boleh membawa kepada reaksi negatif seperti pembelian panik di kalangan pengguna,” jelasnya di sini hari ini.
Katanya lagi,  kerjasama daripada pertubuhan bukan kerajaan dan badan bantuan kemanusiaan amatlah diharapkan supaya tidak mewujudkan suasana yang tidak stabil akibat salah faham terhadap bekalan dan harga barang keperluan.
Menurutnya, KPDNHEP menyampaikan penghargaan dan rasa terima kasih atas wujudnya badan-badan bantuan kemanusian dan NGO yang membantu golongan terkesan akibat pandemik Covid-19 yang memerlukan bantuan terutama barang keperluan harian. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terengganu benar solat jemaah ikut keluasan masjid, surau
Oleh MOHD AZLI ADLAN

8 Julai 2021, 9:13 pm
KUALA TERENGGANU – Solat jumaat dan fardu berjemaah dibenarkan kembali dilaksanakan mengikut keluasan masjid dan surau di Terengganu yang kini memasuki fasa kedua Pelan Pemulihan Negera (PPN).
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, Sultan Terengganu, Sultan Mizan Zainal Abidin juga telah memperkenan pelaksanaan solat sunat Aidiladha mengikut keluasan masjid dan surau terlibat.
“Solat jumaat, solat fardu berjemaah dan solat sunat Aidiladha tersebut perlu dilaksana mengikut prosedur operasi standard (SOP) ditetapkan.
“Jemaah perlulah terdiri daripada warga tempatan yang merupakan ahli kariah di masjid dan surau masing-masing. Solat sunat Aidiladha pula hanya melibatkan jemaah lelaki,” katanya dalam satu kenyataan di sini hari ini.
Osman berkata, Sultan Mizan turut menitahkan agar imam membacakan qunut nazilah semasa solat Jumaat.
Tambah beliau, solat sunat hajat memohon perlindungan daripada wabak Covid-19 juga akan dilaksanakan di masjid selepas solat Jumaat dan solat Maghrib berjemaah.

“Selain itu, surah Yassin juga akan dibacakan di semua masjid dan surau di negeri ini selepas selesai solat Maghrib berjemaah.
“Begitupun aktiviti keagamaan dan sosial lain masih belum dibenarkan di masjid dan surau terbabit,” katanya. – K! ONLINE


Satu kereta ‘sapu bersih’ food bank
Oleh AHMAD SHAHERMAN SHAMSURI

8 Julai 2021, 8:56 pm
PETALING JAYA – Tindakan sekumpulan individu dipercayai sebuah keluarga ‘menyapu’ hampir semua barangan ‘food bank’ yang diletakkan di sebuah stesen minyak mengundang kecaman orang ramai.
Aksi ‘tamak’ kumpulan tersebut berjaya dirakam televisyen litar tertutup (CCTV) stesen minyak itu sebelum ia dimuat naik dan tular di laman Twitter milik @jnmalaysia.
Menerusi klip video berdurasi satu minit 37 saat itu, kelihatan sekumpulan individu menaiki sebuah kereta jenis Proton Wira berwarna merah telah berhenti di stesen minyak berkenaan.
Kemudian, lima individu telah keluar dari kereta berkenaan sebelum ‘menyerang’ food bank yang diletakkan di stesen minyak itu sehingga hampir semua makanan ‘disapu’ mereka.
“Food bank ini untuk orang memerlukan sahaja, janganlah tamak ingat orang lain pun memerlukan juga.
“Kalau macam ni letak satu kontena pun habis barang,” ciap @jnmalaysia.

Bagaimanapun, tidak dapat dipastikan lokasi dan tarikh kejadian itu berlaku.
Sementara itu, rata-rata pengguna Twitter yang membalas ciapan tersebut meluahkan rasa kecewa dengan sikap yang ditunjukkan kumpulan terbabit dan mereka amat kesal dengan perbuatan mereka.
“Saya pun dah terkena minggu ni, niat nak tolong orang susah, tapi orang tu yang kenakan kita balik.
“Menipu kata rumah lain-lain tetapi rumah sama dalam satu keluarga selepas selidik. Kesian pada yang betul-betul susah,” ciap @NurulShima_3.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2 lelaki maut digilis bas
Oleh MUHD AFIQ AL-HAFIZ MAT YUSOF

8 Julai 2021, 8:11 pm
SUNGAI BULOH – Dua lelaki maut selepas motosikal yang mereka naiki dirempuh sebuah bas di persimpangan lampu isyarat Paya Jaras dekat sini hari ini.
Dalam kejadian pada pukul 4 petang itu mengakibatkan penunggang, Mohamad Jeffry Mohd. Saundi, 36, dan pembonceng Mohd. Noor Azmanizam Mashusin, 39, meninggal dunia di lokasi kejadian.
Ketua Polis Daerah Sungai Buloh, Superintendan Shafa’aton Abu Bakar berkata, kejadian berlaku selepas penunggang motosikal yang berada di kiri jalan menukar lorong ke tengah jalan.
“Pemandu bas telah melanggar bahagian belakang motosikal dinaiki mereka mengakibatkan kedua-dua terjatuh dan digilis bas berkenaan.
“Kedua-dua mereka disahkan meninggal dunia di lokasi kejadian dan telah dibawa ke unit forensik Hospital Sungai Buloh untuk bedah siasat,” katanya dalam satu kenyataan di sini hari ini.
Mengulas lanjut, siasatan masih dijalankan dan saksi bebas boleh menghubungi Pegawai Penyiasat di talian 019-2264650 untuk menyalurkan maklumat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat pemilik akaun Facebook Edward Likes
Oleh DIYANATUL ATIQAH ZAKARYA

8 Julai 2021, 8:46 pm
MELAKA – Polis menyiasat pemilik akaun Facebook Edward Likes yang menyebarkan satu klip video mendakwa sekumpulan pekerja warga asing di sebuah kilang di Jasin melarikan diri bagi mengelak ditahan pihak berkuasa membabitkan kes Covid-19.
Ketua Polis Daerah Melaka Tengah, Asisten Komisioner Afzanizar Ahmad berkata, klip video berdurasi 28 saat itu sebaliknya merupakan rakaman lama kejadian kebocoran gas ammonia, dua tahun lalu.
Katanya, pemilik akaun tersebut kini sedang disiasat kerana dipercayai telah menimbulkan keresahan atau kegentaran dalam kalangan masyarakat.
“Siasatan awal pihak polis ke kilang berkenaan mendapati tiada sebarang kejadian seperti mana yang ditularkan di Facebook oleh pemilik akaun Edward Likes.
“Pengurus kilang tersebut mengesahkan video yang tular adalah kejadian kebocoran gas ammonia yang berlaku pada 3 September 2019,” katanya ketika dihubungi di sini, hari ini.
Katanya, siasatan kes itu dijalankan mengikut Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.

Ujarnya, jika sabit kesalahan pemilik akaun terbabit boleh dihukum penjara tidak lebih dua tahun, atau denda atau kedua-duanya sekali.
– K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis rampas rokok seludup bernilai RM2 juta
Oleh KHAIRULMIZAN YAHYA

8 Julai 2021, 8:08 pm
KUANTAN – Polis berjaya merampas rokok seludup bernilai kira-kira RM2 juta yang dibawa dalam sebuah lori di Kilometer 193.3 Lebuh Raya Pantai Timur di sini semalam.
Ketua Polis Pahang, Datuk Ramli Mohamed Yoosuf berkata, dalam operasi kira-kira pukul 7.30 pagi itu pihak polis bertindak memintas sebuah lori dipandu seorang lelaki dari Segamat ke arah Kuala Lumpur di sini.
“Hasil pemeriksaan yang dijalankan terdapat sejumlah 254 kotak besar rokok putih berjenama John JDB dan 11 kotak besar rokok putih berjenama John White yang dipercayai diseludup masuk ke negara ini tanpa cukai Kastam yang disembunyikan di sebalik timbunan kotak-kotak kosong pelbagai label jenama makanan dan barangan runcit.
“Seorang lelaki warga tempatan ditahan dan sebanyak 2,677,500 batang rokok putih yang dianggarkan bernilai RM2,008,125 dirampas. Turut dirampas sebuah lori, sebuah telefon bimbit, wang tunai dan satu unit Sistem Pengesanan Global bernilai RM120,000,” katanya dalam sidang akhbar di sini hari ini.
Katanya, berdasarkan siasatan awal mendapati rokok berkenaan diperolehi dari negara jiran yang dibawa masuk melalui jalan laut di perairan Pahang sama ada dari Pekan atau Rompin. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas berhati mulia curi perhatian di PPV
Oleh MOHD SYALMIZI HAMID

8 Julai 2021, 7:45 pm
GEORGE TOWN – Seorang lelaki warga emas mencuri tumpuan ketika hadir ke Pusat Pemberian Vaksin (PPV) Universiti Sains Malaysia (USM) di sini hari ini kerana memakai alat perlindungan diri daripada plastik yang menutupi kepalanya.
Beberapa keping gambar yang dimuat naik di laman sosial Facebook rasmi USM memaparkan lelaki yang dianggarkan berusia 70-an itu hadir mendapatkan suntikan vaksin Covid-19.
Menurut kenyataan Facebook berkenaan, lelaki itu datang bersendirian dengan menaiki teksi dan telah mencuri perhatian ramai.
“Sebelum pulang, dia sempat berjalan menuju ke tempat urusetia dan berkata sesuatu yang mengejutkan.
“Pesannya, ‘para barisan hadapan telah bekerja begitu keras, tolong belikan mereka makanan tengah hari’, sambil memberikan sejumlah wang,” kata kenyataan itu.
Menurut kenyataan tersebut lagi, lelaki itu kemudiannya beredar pulang dengan teksi sama yang telah menunggunya.

Gambar-gambar warga emas tersebut dirakam juru foto USM, Baim Manan.
Sementara itu, menurut kenyataan itu lagi, beberapa pakar perubatan yang berada di situ turut menasihatinya agar menanggalkan alat perlindungan yang pelik tersebut, sebaliknya digantikan dengan pelindung muka. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami, 6 anak, 3 orang gaji Rebecca positif Covid-19
Oleh MOHD. HAIKAL ISA

8 Julai 2021, 7:45 pm
PETALING JAYA – Hampir satu keluarga pelakon Datin Rebecca Nur Al-Islam, termasuk suami, anak-anak dan pembantu rumahnya disahkan positif Covid-19, hari ini.
Perkara tersebut dikongsikan Rebecca menerusi satu hantaran status dalam Instagramnya.
“Dukacita dimaklumkan, hari ini (Khamis), saya mewakili suami serta seluruh keluarga ingin memberitahu keluarga kami diserang penyakit Covid-19,” kata pemilik nama lengkap Rebecca Nur Al-Islam Ahmad itu.
Rebecca, 35, memberitahu, suaminya, Datuk Norazam Sulaiman dan enam anak mereka turut dijangkiti wabak maut tersebut.
Anak-anak yang positif termasuklah, Nor Khayrin, Nor Adam Daniel, Nor Anggun Raverra, Nor Aliff Al Raffael, Nor Ahmet Al Reaggan dan Nor Aurora Riana.
Selain itu, tiga daripada enam orang pembantunya turut dijangkiti wabak tersebut.

Hasil ujian calitan yang dilakukan Rabecca bagaimanapun menunjukkan dirinya dan dua orang lagi anaknya menunjukkan keputusan negatif Covid-19.
“Saya tersangatlah sedih sekarang ini dan terlalu berdukacita. Tapi, apapun, saya bersyukur diri saya negatif termasuk dua orang anaknya yang lain.
“Apa yang boleh saya katakan buat masa sekarang ini, tolong doakan untuk kami sekeluarga lebih-lebih lagi suami saya yang keadaannya sedikit teruk daripada yang lain. Saya tahu suami saya kuat,” tulisnya.
Pelakon berusia 35 tahun berasal dari Johor Bharu itu juga turut meminta maaf dan menyarankan kepada mana-mana pihak yang ada kontak rapat dengan mereka dalam tenpoh tujuh hari sebelum ini agar segera menjalani ujian calitan untuk tujuan keselamatan bersama.
“Kalau anda kontak rapat dalam tempoh tujuh hari ke kebelakangan ini, tolong buat ujian calitan,” katanya. – K! ONLINE


Polis guna jentera Lotus kejar penjenayah
Oleh KOSMO!

8 Julai 2021, 8:00 pm
LONDON – Polis Devon dan Cornwall bakal menggunakan jentera Lotus Evora GT410 Sport sebagai kereta peronda untuk mengejar penjenayah di sekitar bandar tersebut, lapor akhbar The Sun semalam.
Kereta berharga £82,000 (RM471,577) itu akan menyertai Unit Jenayah Jalan Raya (RCU) yang dipinjamkan selama 12 bulan.
Memiliki kelajuan mencecah 300 kilometer sejam, kereta tersebut diharap dapat membantu polis mengejar penjenayah dengan pantas.
Kereta itu mampu memecut dari 0 hingga 96.6 kilometer sejam dalam masa hanya 3.9 saat selain mempunyai 410 kuasa kuda.
Menurut Twitter RCU, seorang pegawainya, Owen Messenger akan diberi pengiktirafan sebagai polis peronda yang memandu kereta mewah dilengkapi enjin V6 berkapasiti 3.5 liter itu.
“Sebuah lagi jentera RCU menyertai pasukan ini,” tulis RCU pada hantaran tersebut yang turut disertakan dengan emoji ‘senyum’.

Hantaran tersebut menerima pelbagai reaksi netizen dengan ada yang mempersoalkan penggunaan kereta mahal tersebut.
“Adakah itu datangnya daripada bajet polis?” tulis seorang netizen.
“Patutlah cukai yang perlu kita bayar sangat mahal!” tulis seorang lagi.
Dalam pada itu, RCU tidak mendedahkan bilangan kenderaan tersebut yang akan digunakan. – AGENSI


Warga emas teruja dikunjungi mata-mata
Oleh NOOR HASLIZA NUSI

8 Julai 2021, 8:00 pm
BALIK PULAU – Seorang lelaki warga emas tidak menduga kediaman kayunya yang terletak di Jalan Bharu di sini akan dikunjungi sepasukan polis dari Ibu Pejabat Polis Daerah Barat Daya ketika usianya kini mencecah 85 tahun.
Yusoff Dali merupakan antara 10 penerima bantuan keperluan asas menerusi program Op Bantu di daerah Barat Daya yang dijalankan selama dua mulai hari ini.
Luah Yusoff, dia begitu teruja bertemu dengan kira-kira 20 anggota dan pegawai polis berkenaan selain menganggap dirinya sebagai individu paling bertuah.
“Usia 85 tahun baru dapat bertemu mata-mata (polis) dengan lebih dekat. Pak cik bangga dapat jumpa depa (mereka) pada usia sebegini,” katanya ketika ditemui Kosmo! hari ini. – K! ONLINE
Sementara itu, Ketua Polis Daerah Barat Daya, Superintendan Kamarul Rizal Jenal berkata, bantuan tersebut diberikan kepada individu yang terkesan dengan pandemik Covid-19 termasuk warga emas yang uzur.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Imam jual petai musim lockdown
Oleh DIYANATUL ATIQAH ZAKARYA

8 Julai 2021, 7:11 pm
ALOR GAJAH – Seorang imam di Masjid Ihsanuddin, Kampung Gangsa, di sini mampu meraih pendapatan lebih RM200 sehari dengan hanya menjual petai di atas motosikal sepanjang tempoh sekatan penuh pergerakan.
Md. Yusuf Mohd. Nor, 57, berkata, setiap hari sebanyak 80 papan petai laris terjual pada harga RM5 seikat dengan penjualan turut dibuat secara bayaran semasa penghantaran (COD).
Katanya, permintaan petai itu mula meningkat melebihi jumlah bekalan selepas pelaksanaan Perintah Kawalan Pergerakan (PKP) 2.0 sehingga ada pelanggan yang kecewa apabila tidak dapat ‘merebut’ ulam tersebut.
“Saya ambil bekalan petai ini daripada kawan dan setiap hari kira-kira 80 papan sahaja yang ada untuk dijualkan pada harga RM5 seikat.
“Permintaan petai memang tinggi, sehinggakan ada yang kecewa kerana petai telah habis dijual sebelum mereka dapat membelinya,” katanya ketika ditemui di sini, hari ini.
Mengulas lanjut, dia memberitahu, dia juga membuka tempahan petai kepada orang ramai dengan mengiklankannya di laman sosial Facebook dan aplikasi WhatsApp. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan buat pembelian panik
Oleh Afifi Hafiz Mohd Nor

8 Julai 2021, 7:26 pm
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan meminta pengguna supaya tidak membuat pembelian panik.
Menurut Pengarahnya, Ain Arjuna Aziz Zaman, pengguna dinasihatkan membuat pembelian secara biasa dan dalam kuantiti yang diperlukan sahaja.
“Sekiranya para pengguna membuat pembelian secara panik dengan kuantiti yang banyak, ia akan menyebabkan gangguan rantaian bekalan setempat secara tiba-tiba.
“KPDNHEP memberi jaminan bekalan barang keperluan pengguna setakat ini mencukupi dan mudah diperolehi sepanjang tempoh PKP,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Taliban kepung ibu negeri wilayah Badghis
Oleh KOSMO!

8 Julai 2021, 7:24 pm
KABUL, Afghanistan – Asap tebal menyelubungi ibu negeri sebuah wilayah di Afghanistan ketika pertempuran sengit antara pejuang Taliban dan tentera kerajaan memasuki hari kedua hari ini.
Kerajaan mengerahkan beratus-ratus komando ke bandar Qala-i-Naw, di wilayah Badghis, barat laut Afghanistan. Badghis merupakan ibu negeri wilayah Afghanistan pertama berdepan serangan Taliban sejak Amerika Syarikat(AS) mempercepatkan pengunduran tenteranya.
Ketika pengunduran tentera AS 90 peratus selesai, kumpulan Taliban  melancarkan kempen ketenteraan besar-besaran untuk menawan wilayah baharu, manakala kebimbangan meningkat bahawa tentera Afghanistan tidak akan mampu bertahan tanpa bantuan serangan udara AS.
Pegawai kesihatan Badghis,  Abdul Latif Rostaee berkata, sekurang-kurangnya 10 orang awam dibawa ke hospital sejak pertempuran meletus.
“Taliban kembali melancarkan serangan dari sebilangan arah menggunakan senjata ringan dan berat.
“Pasukan keselamatan kami bertempur dengan musuh dan memaksa mereka berundur. Kami akan mengalahkan mereka,” kata Gabenor Badghis,  Hessamuddin Shams kepada agensi berita AFP hari ini.

Semalam pejuang Taliban menawan seketika ibu pejabat polis dan agensi perisikan Afghanistan di bandar itu sebelum dipaksa berundur.
Penduduk Qala-i-Naw,  Aziz Tawakoli berkata, pejuang-pejuang Taliban masih berkeliaran di bandar itu.
“Anda boleh melihat mereka meronda dengan menaiki motosikal di jalan-jalan ,” katanya.
Menurut Aziz, ramai daripada 75,000 penduduk Qala-i-Naw meninggalkan kediaman masing-masing, sama ada melarikan diri ke daerah berdekatan atau wilayah Herat yang berjiran dengan Badghis
“Kedai-kedai ditutup dan jalan-jalan lengang,” katanya sambil menambah, helikopter dan pesawat mengebom sasaran Taliban sepanjang malam. – AFP


Ahli Parlimen UMNO boleh guna budi bicara
Oleh MOHD RASDAN AHMAD

8 Julai 2021, 7:51 pm
PETALING JAYA – Ahli-ahli Parlimen UMNO boleh menggunakan budi bicara mereka apabila berlakunya sebarang pengundian ketika sidang Parlimen yang dijadulakan berlangsung pada 26 Julai nanti.
Setiausaha Agongnya, Datuk Seri Ahmad Maslan berkata, keputusan tersebut telah dibuat oleh ahli Majlis Kerja Tertinggi (MKT) ketika mesyuarat secara maya yang dilakukan bersama presidennya semalam.
“Walaupun menggunakan budi bicara mereka, keputusan parti mestilah menjadi panduan kepada Ahli-ahli Parlimen UMNO dalam melaksanakan sebarang tanggungjawab mereka nanti,” jelasnya dalam satu kenyataan hari ini.
Dalam pada itu, Ahmad turut memaklumkan Presiden UMNO, Datuk Seri Ahmad Zahid Hamidi turut mengucapkan tahniah kepada Ahli Parlimen Bera, Datuk Seri Ismail Sabri Yakob diatas lantikan sebagai Timbalan Perdana Menteri semalam. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tumbuk polis, bekas ratu cantik ditahan
8 Julai 2021, 7:38 pm
PETALING JAYA – Seorang wanita yang juga bekas ratu cantik negara ditahan selepas bertindak merempuh Sekatan Jalan Raya (SJR) dan menumbuk anggota polis dalam satu kejadian di Lebuh Raya Persekutuan awal pagi tadi.
Dalam kejadian kira-kira pukul 2.10 pagi itu, suspek yang berusia 28 tahun turut dikatakan bertindak agresif dan dipercayai berada di bawah pengaruh alkohol serta dadah.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, wanita berkenaan memandu kenderaan tersebut bersama seorang rakan wanita dari arah ibu negara menghala ke Petaling Jaya.
“Suspek telah merempuh SJR di Lebuh Raya Persekutuan dan tidak menghentikan kenderaan untuk pemeriksaan.
“Anggota Kereta Peronda Polis (MPV) telah mengejar kenderaan dinaiki suspek sebelum berjaya ditahan di Jalan Universiti dekat sini,” katanya dalam satu kenyataan di sini hari ini.
Mengulas lanjut, suspek turut bertindak menumbuk anggota polis ketika pemeriksaan ke atas kenderaan tersebut dilakukan.

“Rakan suspek turut tercedera selepas dipukul suspek yang berada dalam keadaan mabuk. Kedua-dua wanita berkenaan juga didapati positif dadah jenis ganja.
“Kedua-dua suspek telah ditahan dan dibawa ke Ibu Pejabat Polis Daerah Petaling Jaya untuk tindakan lanjut,” jelasnya.
Kes disiasat di bawah Seksyen 15(1)(a) Akta Dadah Berbahaya 1952, Seksyen 26(2) Akta Polis 1967, Seksyen 353 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit 1988.- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pengedar dicekup simpan dadah, ketum dalam rumah
Oleh YATIMIN ABDULLAH

8 Julai 2021, 7:17 pm
RANTAU PANJANG – Pasukan Gerakan Am (PGA) Batalion 7 menahan seorang lelaki dan merampas pelbagai jenis dadah termasuk air ketum yang dianggarkan bernilai RM9,488 dalam serbuan di sebuah rumah di Kampung Dangar di sini hari ini.
Dalam serbuan pada pukul 3.30 pagi itu, PGA berjaya merampas 907 pil kuda, syabu seberat 2.78 gram dan 14 liter air ketum.
Pegawai Pemerintah PGA Batalion 7, Superintendan Azhari Nusi berkata, anggota PGA menjalankan serbuan selepas menerima maklumat mengenai kegiatan pengedaran dadah di rumah tersebut.
“Pemeriksaan lanjut di dalam sebuah bilik telah menjumpai satu kotak berwarna hitam di atas rak pakaian yang mengandungi 897 biji pil kuda di dalam lima bungkusan plastik berwarna biru.
“Anggota PGA kemudian menemui satu beg kecil di atas meja di dapur yang mengandungi dua paket plastik lutsinar yang berisi dadah dipercayai jenis syabu,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasangan tular cerai lepas akad nikah, kembali rujuk
Oleh KOSMO!

8 Julai 2021, 6:48 pm
JAKARTA – Pasangan pengantin baharu dari Indonesia yang tular kerana bercerai selepas sah diijab kabulkan dilaporkan sudah kembali rujuk, lapor akhbar Kompas hari ini.
Menurut Ketua Majlis Agama Empang, Abdul Wahid, selepas video tersebut tular, keluarga pengantin lelaki memohon maaf kepada pengantin perempuan dan mereka sudah saling bermaafan.
“Benar, kedua-dua mempelai sudah rujuk semula. Apa yang berlaku pada majlis pernikahan baru-baru ini hanya salah faham.
“Pasangan pengantin sudah berdamai dan sepakat untuk rujuk semula selepas pejabat agama mengadakan sesi kaunseling bersama mereka berdua,” jelas Abdul Wahid.
Tambahnya, semua urusan tanda tangan dokumen pernikahan sudah selesai dan pasangan itu kini sah sebagai suami isteri di sisi agama Islam.
Beberapa hari lalu, pasangan pengantin dari Kecamatan Empang, Sumbawa, Nusa Tenggara Barat menjadi tular di media sosial apabila si suami melafazkan cerai ke atas isterinya sejurus selepas majlis akad nikah selesai.

Ia berikutan keluarga pengantin lelaki tidak bersetuju dengan pernikahan yang berlangsung kerana pengantin perempuan sudah hamil sebelum bergelar isteri. – Agensi


Kedah benar solat di masjid, surau bermula esok
Oleh MOHD. RIFAAT ABD. HAMID

8 Julai 2021, 7:04 pm
ALOR SETAR – Umat Islam di Kedah dibenarkan untuk menunaikan solat fardu dan Jumaat secara berjemaah di masjid dan surau dengan kehadiran tidak lebih 100 orang jemaah pada satu masa bermula esok.
Pengarah Jabatan Hal Ehwal Agama Islam Kedah (JHEAIK), Mohd. Yusri Md. Daud berkata, jemaah perlulah dalam kalangan mereka yang telah menerima suntikan vaksin Covid-19.
“Selain itu, kebenaran bagi jumlah jemaah tersebut juga hanya diberikan di mukim yang berada dalam kategori zon hijau, kuning dan jingga.
“Penentuan zon adalah mengikut mukim berdasarkan peta harian kes yang dikeluarkan oleh Jabatan Kesihatan Negeri Kedah,” katanya dalam satu kenyataan di sini hari ini.
Sementara itu, kata beliau, bagi mukim dalam kategori zon merah, jumlah kehadiran adalah tidak melebihi 50 orang jemaah yang telah menerima suntikan vaksin. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Istana pasir tertinggi di dunia dibina di Denmark
Oleh KOSMO!

8 Julai 2021, 7:00 pm
COPENHAGEN, DENMARK – Sekumpulan artis seni berjaya membina sebuah istana pasir setinggi 21.16 meter (m) di Denmark yang dipercayai istana pasir paling tinggi di dunia, lapor agensi berita United Press International semalam.
Diketuai pengukir dari Belanda, Wilfred Stijger, binaan tersebut menggunakan sebanyak 4,860 tan pasir dari Denmark.
Menurut Stijger, istana pasir itu mengandungi 10 peratus tanah liat bagi mengukuhkan strukturnya, manakala binaan siap turut dilitupi gam bagi memastikan bentuknya kekal bertahan pada musim sejuk yang bakal tiba.
“Istana pasir ini menggambarkan ‘kehebatan’ kuasa koronavirus terhadap dunia sejak permulaan pandemik.
“Virus ini mengawal kehidupan kita di mana-mana sahaja. Ia menetapkan apa yang anda boleh dan tidak boleh lakukan seperti jangan menziarahi ahli keluarga dan jangan pergi ke tempat-tempat menarik.
“Jangan buat apa-apa dan kekal berada di rumah,” katanya kepada laman berita The Guardian.

Buat masa ini, pemegang Guinness World Records kategori tersebut adalah  istana pasir yang dibina  di Jerman pada tahun 2019 pada ketinggian 17.66m. – AGENSI


Rupa-rupanya dah 5 bulan Nia Ramadhani, suami ambil syabu
8 Julai 2021, 7:01 pm
JAKARTA – Pelakon popular Indonesia, Nia Ramadhani mengaku mengambil dadah jenis methamphetamine atau syabu sejak lima bulan lalu bersama suaminya, Ardi Bakrie.
Perkara berkenaan diakui sendiri pasangan itu kepada pihak polis ketika ditahan di Balai Polis Metro Jakarta Pusat, Indonesia semalam.
Ketua Perhubungan Awam Polis Metro Jaya, Yusri Yunus seperti memetik laporan CNN Indonesia mendedahkan, pelakon itu membeli satu klip syabu pada harga 1.5 juta rupiah atau RM431.
“Nia dan Ardi mengaku mereka sudah mengambil bahan terlarang itu selama lima bulan, termasuklah pemandu peribadinya,” kata Yusri.
Nia dan suaminya ditangkap polis di kediaman mereka di daerah Pondok Pinang, Kebayoran Lama, Jakarta Selatan pada pukul 3 petang semalam bersama pemandu peribadinya yang dikenali sebagai ZN.
Hasil pemeriksaan, polis menemukan barang bukti berupa dadah jenis syabu seberat 0.78 gram.

“Nia dan pemandunya dibawa ke balai polis sebelum dia menghubungi suaminya. Ardi kemudian menyerahkan diri dan hasil ujian air kencing yang dilakukan terhadap ketiga-tiganya menunjukkan positif dadah jenis syabu,” kata Yusri.
Buat masa ini, polis masih lagi menyiasat sumber yang menjadi orang tengah yang membekalkan dadah kepada Nia dan Ardi.
Pasangan yang menikah pada 2010 itu mempunyai tiga orang anak iaitu Mikhayla Zalindra Bakrie, Mainaka Zanatti Bakrie dan Magika Zalardi Bakrie (2017). – K! ONLINE


‘Kucing gergasi’ penunggu comel stesen kereta api
Oleh KOSMO!

8 Julai 2021, 6:30 pm
TOKYO – Kelibat seekor ‘kucing’ gergasi yang bergerak pada papan iklan di tingkat atas sebuah bangunan di Shinjuku mendapat perhatian orang ramai yang kagum melihatkan iklan tiga dimensi (3D) tersebut, lapor saluran berita CNN semalam.
Terletak berhampiran stesen kereta api paling sibuk di kota raya Tokyo, ‘kucing’ yang dipaparkan pada skrin diod cahaya (LED) berkeluasan 154.6 meter persegi tersebut kelihatan begitu realistik.
Paparan beresolusi tinggi itu memaparkan haiwan tersebut melakukan beberapa aktiviti pada sepanjang hari dan turut mengeluarkan bunyi.
Dipaparkan antara pukul 7 pagi hingga 1 pagi, paparan tersebut berubah-ubah dengan pada waktu pagi, ‘kucing’ itu akan bangun dari tidur.
Pada waktu tengah hari, ia akan berdiri dan berjalan ke hadapan sambil melihat ke arah orang ramai yang lalu-lalang, manakala pada waktu malam, ia tidur dengan kepalanya yang disandarkan di atas kaki hadapannya.
Meskipun paparan iklan itu dijadual dirasmikan pada 12 Julai ini, ujian penyiaran tersebut telah bermula  bulan lepas.

Syarikat yang menghasilkan iklan 3D tersebut, Cross Space juga telah memulakan penstriman secara langsung papan iklan tersebut di platform YouTube.
Dalam satu kenyataan akhbar, syarikat itu berkata, efek 3D itu dapat dikurangkan bergantung kepada sudut pandangan seseorang. – AGENSI


‘Tak okey tapi kena okey juga’ – Daiyan Trisha
Oleh MOHD. HAIKAL ISA

8 Julai 2021, 6:55 pm
PETALING JAYA – Pelakon dan penyanyi, Daiyan Trisha hadir dengan satu ciapan berbaur kriptik yang mendapat sambutan dari segi respons dalam kalangan netizen yang sekarang kian dihimpit masalah Covid-19.
Menerusi ciapan yang dimuat naiknya dalam Twitter, Daiyan atau nama sebenarnya, Daiyan Trisha Mohd. Nasaruddin seperti faham dengan situasi yang sedang dihadapi lebih 32 juta rakyat Malaysia.
“Sebenarnya tak okey tapi kena okey juga tapi macam serius, tak okey doh sebenarnya. Begitulah,” ciapnya ringkas dalam Twitter.
Dalam pada itu, seorang pengguna Twitter kemudian membalas ciapan berkenaan: “Samalah. Saya sangat cemburu dengan kawan-kawan yang masih mempunyai motivasi kerana kehidupan saya seperti sudah tidak mempunyai erti.
“Ibaratnya, secara dalaman, saya sudah mati tetapi saya masih di sini.”
Setakat tengah hari tadi, ciapan tersebut mendapat hampir 25,000 retweet (ulang kicau) dan 27,600 likes (tanda suka).
Sebelum ini, pelakon drama Projek: Anchor SPM itu berbakti kepada negara apabila sama-sama menjadi sukarelawan di Pusat Pemberian Vaksin (PPV) Universiti Kebangsaan Malaysia (UKM), Bangi bagi membantu menangani penularan virus Covid-19.

Tangkap layar Daiyan Trisha dalam Twitter miliknya.
Daiyan, 28, berkata, impian tersebut terlaksana selepas hampir tiga bulan menunggu panggilan sejak Mei lalu.

Lebih sebulan ‘berkurung’ disebabkan penularan wabak Covid-19, Malaysia masih lagi bergelut untuk melandaikan graf Covid-19.
Hari ini, kes positif Covid-19 masih berada pada tahap membimbangkan apabila merekodkan sebanyak 8,868 kes baharu dan 135 kematian – K! ONLINE


135 kes kematian, tertinggi dilaporkan
Oleh SITI A'ISYAH SUKAIMI

8 Julai 2021, 6:30 pm
PUTRAJAYA – Kes kematian Covid-19 hari ini kembali merekodkan tiga digit dengan 135 kes iaitu tertinggi sejak pandemik tersebut melanda negara, menjadikan jumlah kematian terkini sebanyak 5,903 kes.
Menurut ciapan Twitter Kementerian Kesihatan, dalam masa sama, sebanyak 8,8678 kes harian termasuk 10 kes import dilaporkan dengan angka keseluruhan kes Covid-19 sebanyak 808,658 kes.
“Kes aktif dengan kebolehjangkitan juga terus meningkat kepada 77,275 kes termasuk 952 kes sedang dirawat di Unit Rawatan Rapi dan 445 kes memerlukan bantuan alat pernafasan.
“Terdapat 5,802 kes sembuh dan jumlah kes sembuh daripada Covid-19 sebanyak 725,480 kes,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


40 juta batang rokok diisytihar telekung
Oleh MOHD YUNUS YAKKUB

8 Julai 2021, 6:22 pm
KLANG – Tindakan sindiket penyeludupan mengikrar 40 juta batang rokok sebagai telekung gagal selepas dipatahkan Jabatan Kastam Diraja Malaysia (JKDM) di Pelabuhan Utara di sini kelmarin.
Penolong Ketua Pengarah Kastam Zon Tengah, Datuk Zazuli Johan dalam kenyataan hari ini berkata rampasan itu hasil operasi pukul 3 petang dijalankan Jabatan Kastam Diraja Malaysia (JKDM) Zon Tengah, Unit II (Selangor) terhadap empat kontena yang disyaki berisi rokok jenama U2 itu.
Katanya, semakan mendapati kontena tersebut telah diikrar sebagai telekung dan palet terpakai bagi mengelak dikesan pihak kami.
“Nilai rampasan dianggarkan berjumlah RM28.6 juta termasuk cukai.
“Rokok diklasifikasi sebagai dagangan terlarang di bawah Butiran 1, Jadual Ketiga / Bahagian II, Perintah Kastam (Larangan Mengenai Import) 2017. Kes kini disiasat mengikut Akta Kastam 1967 dan Akta Eksais 1976,” jelasnya.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pejuang sah didaftarkan -Tun M
Oleh MOHD RASDAN AHMAD

8 Julai 2021, 6:36 pm
PETALING JAYA – Pengerusi Pejuang, Tun Dr. Mahathir Mohamad menjelaskan parti tersebut telah berjaya didaftarkan sebagai parti politik yang sah
“Saya ingin umumkan bahawa parti Pejuang ini telah didaftarkan. Sebagai parti politik kita berterima kasih kepada kerajaan yang mendaftar parti Pejuang.
Kami berpendapat bahawa cara kami bukanlah untuk menimbulkan masalah, cuma kita buat melalui undang-undang.
“Tak ada sebab kami tidak boleh didaftar. Jadi akhirnya, parti Pejuang ini sudah didaftar, dan mereka yang ingin menyertai Pejuang, mereka dialu-alukan, bolehlah buat permohonan, dan saya harap kita akan lebih cergas selepas ini,” katanya dalam satu sidang akhbar secara maya sebentar tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pejuang usulkan Majlis Pemulihan Negara
Oleh MOHD RASDAN AHMAD

8 Julai 2021, 6:51 pm
PETALING JAYA – Bagi memastikan negara kembali stabil dan memulihkan kembali keadaan yang dihadapi rakyat ketika ini, Pejuang bakal mengemukakan usul mengenai penubuhan Majlis Pemulihan Negara dalam sesi parlimen akan datang.
Pengerusinya, Tun Dr. Mahathir Mohamad berkata, majlis tersebut perlu ditubuhkan bagi menggantikan Pelan Pemulihan Negara (PPN) yang diumumkan Perdana Menteri, Tan Sri Muhyiddin Yasin yang dilihat gagal dilaksanakan.
“Kami yakin penubuhan Majlis Pemulihan Negara ini sebagai badan bebas adalah kaedah terbaik untuk menyelesaikan isu kesihatan dan ekonomi negara. Setiap hari jumlah kes semakin bertambah walaupun PPN diperkenalkan.
“Kami tahu dan yakin majlis ini boleh mengurangkan kes Covid-19 ini. Ia juga dapat meredakan keadaan sekali gus membantu rakyat yang berdepan krisis ketika ini,” katanya pada sidang akhbar secara maya sebentar tadi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perdana Menteri, jemaah menteri kekal
Oleh AHMAD SHAHERMAN SHAMSURI

8 Julai 2021, 6:08 pm
PETALING JAYA – Perdana Menteri, Tan Sri Muhyiddin Yassin serta barisan jemaah menteri sedia ada masih kekal untuk terus menjalankan kuasa eksekutif persekutuan.
Peguam Negara, Tan Sri Idrus Harun berkata, berdasarkan Perkara 43(2)(a) Perlembagaan Persekutuan, kepercayaan majoriti perlu ditentukan oleh Ahli Dewan Rakyat dan bukanlah melalui kenyataan suatu parti politik atau mana-mana pemimpinnya.
“Merujuk kepada kenyataan yang dikeluarkan Presiden UMNO semalam, ia merupakan kenyataan daripada suatu parti komponen yang membentuk kerajaan sedia ada yang telah dilantikan oleh Yang di-Pertuan Agong menurut Perkara 43(1) dan (2) Perlembagaan Persekutuan.
“Buat masa ini kerajaan tidak mempunyai apa-apa fakta jelas yang menunjukkan bahawa Perdana Menteri tidak lagi mendapat kepercayaan majoriti ahli-ahli Dewan Rakyat,” katanya dalam satu kenyataan di sini hari ini.
Justeru, Idrus berkata, dari segi undang-undang, Perdana Menteri dan menteri sedia masih kekal untuk terus menjalankan tugas masing-masing. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki tangkap ikan emas gergasi
Oleh KOSMO!

8 Julai 2021, 6:07 pm
ASHLAND, VIRGINIA – Seorang lelaki mencipta rekod tempatan apabila menangkap seekor ikan emas seberat 1.6 kilogram (kg) di sebatang anak sungai di Virginia, Amerika Syarikat, lapor laman berita 8News semalam.
Ikan emas itu adalah yang paling berat pernah ditangkap di negeri berkenaan.
Jeremy Fortner menangkap ikan tersebut pada 22 Mei lepas. Dia menyerahkan haiwan itu kepada Jawatankuasa Rekod Negeri bagi tujuan pengesahan oleh ahli biologi.
Menurut Jabatan Sumber Hidupan Liar Virginia, ikan emas milik Fortner itu adalah penyertaan pertama yang dihantar untuk pengiktirafan sejak spesies tersebut mula dimasukkan ke dalam senarai rekod tersebut pada tahun lepas.
Ikan emas itu mempunyai panjang 40.6 sentimeter (sm) dan ukur lilit hampir 38 sm. – AGENSI


Nak ke mana dengan sombong – Erra Fazira
8 Julai 2021, 6:04 pm
PETALING JAYA – Ketika negara berdepan dengan banyak isu kesusahan rakyat seperti kempen bendera putih yang tidak diakui sesetengah pemimpin, aktres Erra Fazira menerusi Instagramnya tampil berkongsi sebuah video teguran berhubung sikap sombong manusia.
Video berdurasi 1.55 minit tersebut memaparkan pelakon dan pendakwah terkemuka Indonesia, Oki Setiana Dewi berbicara tentang perihal sikap manusia sombong yang tidak disukai Allah SWT.
“Pernah bertemu dengan orang sombong? Atau pernahkah diri menjadi seorang yang sombong? Apa itu sombong? Sombong adalah ketika engkau menolak kebenaran dan merendahkan orang lain.
“Kesombongan itu membinasakan. Kesombongan engkau berasa lebih tinggi daripada orang lain. Seharusnya kita berfikir, sombong itu untuk apa?” kata Oki.
Pada ruangan kapsyen, Erra atau nama lengkapnya Fazira Wan Chek, 47, berkata, ada kalanya manusia mungkin alpa dengan apa yang Allah pinjamkan sehingga terbit perasaan mendongak ke langit dalam diri.
“Kadangkala mungkin kita alpa dengan apa yang Allah pinjamkan. Terpukau dengan apa yang dibentangkan. Terhanyut dalam derusan nikmat dunia.

“Mungkin sedikit jentikan, bisikan dan teguran boleh menyedarkan jiwa-jiwa yang terapung. Terima kasih atas perkongsian ini,” tulisnya.
Perkongsian tersebut mendapat respons positif daripada pengikutnya yang berterima kasih kepada Erra kerana berkongsi nasihat baik untuk dijadikan pengajaran.
Malah tidak kurang juga yang memuji bintang filem Polis Evo itu yang cukup terkenal dengan sikap yang baik dan tidak pernah menyombong diri.
Dalam minggu ini sahaja, pelbagai isu panas timbul dalam kalangan masyarakat berkenaan penganjuran kempen bendera putih yang menyaksikan ramai rakyat terjejas terpaksa meminta bantuan demi meneruskan kehidupan.
Biarpun kempen tersebut dilihat sebagai satu tindakan rasional untuk membantu golongan memerlukan, tetap ada pihak yang menyuarakan rasa tidak setuju termasuklah segelintir pemimpin negara sendiri.
Terbaharu, jutawan kosmetik sensasi Datuk Seri Vida dikecam apabila menganggap segelintir pihak yang mengangkat bendera putih sebagai kurang berusaha dan malas mencari pendapatan ketika musim Perintah Kawalan Pergerakan. – K! ONLINE


Bukan masa sesuai untuk PRU – SPR
Oleh AHMAD SHAHERMAN SHAMSURI

8 Julai 2021, 6:02 pm
PETALING JAYA – “Bukan masa sesuai untuk adakan pilihan raya umum (PRU)”. Itu saranan bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar.
Menurut beliau, keputusan untuk mengadakan PRU akan dibuat selepas berlakunya pembubaran parlimen dan ia perlu diadakan dalam tempoh 60 hari dari tarikh tersebut.
“SPR tidak masuk campur dalam pergolakan dan kemelut parti politik. SPR hanya terlibat apabila pembubaran parlimen berlaku dan tanggungjawab kita adalah untuk mengadakan PRU.
“Berkaitan dengan pembubaran parlimen, adalah hak dan kuasa Perdana Menteri untuk persembahkan nasihat kepada Agong supaya ia dibubar. Itupun adalah masih di bawah kuasa budi bicara Seri Paduka sama ada untuk menerimanya atau tidak,” katanya ketika dihubungi Kosmo! semalam.
Sementara itu, ketika ditanya kemelut yang melanda politik ketika ini dan kedudukan Perdana Menteri ketika ini, Wan Ahmad berkata, secara logiknya pemimpin nombor satu itu telah hilang sokongan majoriti dalam Dewan Rakyat.
“Jadi jika PM membuat keputusan mengundur diri (kerana hilang sokongan majoriti), maka terserah kepada Seri Paduka selepas ini, kerana budi bicara melantik Perdana Menteri baharu ini masih di tangan baginda,” ujarnya.

Tambah Wan Ahmad, dalam keadaan sekarang, Agong boleh melantik sesiapa yang pada hemat baginda seorang Ahli Parlimen yang boleh mendapat sokongan majoriti dari Ahli-Ahli Dewan Rakyat.
“Ia terserah kepada budi bicara Seri Paduka, tetapi mengikut keadaan semasa, kita sudah ada Timbalan Perdana Menteri (TPM) yang baru dilantik semalam (kelmarin)
“Secara logiknya, TPM yang akan mengambil alih tugas Perdana Menteri semasa ketiadaan beliau,” katanya.
Nasihat Wan Ahmad, seeloknya pilihan raya diadakan selepas Covid-19 ini reda dan negara juga mencapai imuniti kelompok, ketika itu baharulah boleh menyerah balik kuasa kepada rakyat untuk memilih kerajaan baharu melalui PRU.
Sementara itu, Pengerusi SPR, Datuk Abdul Ghani Salleh ketika dihubungi Kosmo! enggan mengulas lanjut.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Letak sampah tepi tong, lelaki ditegur guna pembesar suara
Oleh MOHD SYALMIZI HAMID

8 Julai 2021, 5:47 pm
SEBERANG PERAI – Tindakan seorang lelaki meletakkan sampah di luar tong sampah di kawasan Pasar Awam Kampung Baru, Bukit Mertajam di sini mendapat teguran serta merta penguatkuasa Majlis Bandaraya Seberang Perai (MBSP) melalui pembesar suara di kawasan berkenaan baru-baru ini.
Kejadian itu tular di media sosial selepas keratan klip video menunjukkan aksi tidak bertanggungjawab itu dimuat naik seorang pengguna aplikasi TikTok sehingga menerima banyak respon.
Rakaman dari televisyen litar tertutup (CCTV) MBSP itu menunjukkan lelaki berkenaan mengeluarkan sampah dari but sebuah kereta jenis Proton Wira sebelum meletakkannya di tepi sebuah tong sampah besar yang disediakan.
Video itu menunjukkan terdapat dua tong sampah dalam keadaan kosong sebelum muncul suara anggota penguatkuasa yang membuat pemantauan melalui CCTV menggunakan pembesar suara.
Lelaki itu yang kelihatan terpinga-pinga mendengar teguran tersebut kemudiannya segera mengalihkan sampah berkenaan ke dalam tong sampah.
Difahamkan tindakannya meletakkan sampah di luar tong kerana percaya tindakannya itu tidak dilihat orang lain.

Sementara itu, Datuk Bandar MBSP, Datuk Rozali Mohamud berkata, pihaknya memasang sebanyak 243 CCTV dan 15 Smart CCTV yang dipantau oleh Bahagian Keselamatan dan Komuniti MBSP menerusi program Bandar Selamat.
Difahamkan, teguran menerusi pemantauan CCTV turut dibuat kepada pengguna jalan raya yang melanggar undang-undang termasuklah menghalang tempat letak kereta orang kurang upaya (OKU). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki curi duit tabung masjid dijel, didenda
Oleh NUZULSHAM SHAMSUDDIN

8 Julai 2021, 5:42 pm
PETALING JAYA – Perbuatan seorang penganggur yang mencuri duit tabung masjid berjumlah RM84 tiga tahun lalu, mengundang padah apabila dia dihukum penjara sehari dan didenda RM1,000 oleh Mahkamah Majistret di sini hari ini.
Majistret Zhafran Rahim Hamzah menjatuhkan hukuman itu terhadap Mohamed Taaib Mohamad Ariffin, 26, selepas tertuduh mengaku bersalah atas pertuduhan yang disabitkan.
Mahkamah memerintahkan hukuman penjara itu bermula dari tarikh jatuh hukum hari ini dan sekiranya tertuduh gagal membayar jumlah denda itu dia boleh dipenjara selama sebulan. Tertuduh membayar jumlah denda berkenaan.
Mengikut pertuduhan, Mohamed Taaib didapati mencuri duit tabung masjid berjumlah RM84 milik Masjid Al Mujahideen, Damansara Utama di sini pukul 1.56 pagi pada 9 November 2018.
Berikutan itu, pertuduhan dikemukakan mengikut Seksyen 380 Kanun Keseksaan yang memperuntukkan hukuman penjara maksimum 10 tahun dan boleh dikenakan denda jika sabit kesalahan.
Terdahulu tertuduh yang diwakili peguam Datuk Suraj Singh, memohon mahkamah mengenakan hukuman ringan atas alasan tertuduh insaf selain merupakan kesalahan pertama.

Bagaimanapun Timbalan Pendakwa Raya Zamriah Zarifah Aris memohon mahkamah mengenakan hukuman penjara terhadap tertuduh dengan mengambil kira kesalahan yang dilakukan serius.
“Meskipun nilai wang yang dicuri jumlah yang sedikit, tetapi perbuatan mencuri di masjid tidak wajar dilakukan,” kata Zamriah.
Mengikut fakta kes pada hari kejadian seorang bilal di masjid itu telah ternampak seorang lelaki iaitu tertuduh telah mencuri tabung masjid dan melarikan diri.
Tertuduh kemudian berjaya ditangkap di sebuah stesen minyak berdekatan selepas dikejar imam dan bilal masjid tersebut. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki guna lorong tikus dikompaun RM3,000
Oleh NUR SYAZWANA MANSOR

8 Julai 2021, 5:39 pm
SUNGAI PETANI – Tindakan dua lelaki menyusup keluar dari kawasan Perintah Kawalan Pergerakan Diperketatkan (PKPD) menggunakan lorong tikus di Taman Bandar Baru, Sungai Lalang di sini hari ini mengundang padah apabila mereka dikompaun RM3,000 seorang.
Ketua Polis Daerah Kuala Muda, Asisten Komisioner Adzli Abu Shah berkata, dua lelaki berusia 28 dan 31 tahun itu ditahan ketika polis melakukan pemantauan Ops Covid-19 di sekitar pentadbiran Bedong pada pukul 11.20 pagi.
Katanya, polis menahan sebuah motosikal dinaiki dua lelaki terbabit di tepi jalan berdekatan lorong tikus menuju ladang kelapa sawit yang terletak bersebelahan Taman Bandar Baru.
“Hasil siasatan mendapati kedua-dua lelaki itu tinggal di Taman Bandar Baru yang merupakan kawasan PKPD dan telah keluar dari kawasan tersebut tanpa kebenaran pihak berkuasa,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392

Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ramai marah kilang punca kes makin tinggi
Oleh NUR HUDA MUSA

8 Julai 2021, 5:57 pm
PETALING JAYA – Orang ramai terus menyalahkan pembukaan kilang-kilang sebagai punca kenaikan kes Covid-19 secara mendadak hari ini terutama di Selangor.
Tinjauan Kosmo! di laman sosial mendapati, rata-rata netizen meluahkan rasa kecewa apabila banyak kilang didakwa dibenarkan beroperasi walaupun negara kini berada dalam pelaksanaan Perintah Kawalan Pergerakan (PKP).
Seorang netizen, Nexlana berkata, kes Covid-19 di negara ini tidak mungkin akan turun sekiranya kilang-kilang masih dibenarkan beroperasi.
“Kami duduk rumah sahaja, kenapa kilang-kilang tidak ‘lockdown’ sama? Kalau terus begini bila kes nak habis?,” soalnya.
Seorang lagi netizen dikenali sebagai Suleeana pula meluahkan berasa penat menetap di Selangor kerana masih perlu bekerja walaupun kes tertinggi dicatatkan hampir setiap hari di negeri itu.
“Sebab ramai kerja senyap-senyap dalam pejabat tapi hakikatnya pejabat tutup. Saya penat duduk Selangor!,” luahnya.

Tidak kurang juga ada netizen yang mencadangkan sekiranya kilang mahu terus beroperasi, asingkan pekerjanya supaya tidak keluar berjumpa orang awam.
“Sebab kilang. Buatlah kilang ‘bubble’. Jangan kasi keluar, kerja sahaja,” cadang hafizuddin.
Seorang lagi netizen pula berkata, kes semakin meningkat akibat saringan daripada pekerja kilang yang dibenarkan beroperasi semasa PKP.
“Ada sesetengah kilang, pekerja disarankan buat ujian calitan setiap dua minggu,” kata eyda_73.
Terdahulu, kes harian hari ini melonjak kepada 8,868 kes, menjadikan jumlah kes positif Covid-19 kini mencecah 808,658 kes. Manakala di Selangor pula mencatatkan kes paling tinggi iaitu 4,152. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Video kebocoran ammonia tiada kaitan dengan Covid-19
Oleh MOHD YUNUS YAKKUB

8 Julai 2021, 5:37 pm
KLANG – Polis menafikan penularan video sekumpulan pekerja kilang lari yang kononnya diserbu disebabkan Op Patuh dalam membendung penularan Covid-19 adalah berlaku di daerah ini.
Ketua Polis Daerah Klang Selatan, Asisten Komisioner Shamsul Amar Ramli berkata, sebaliknya kejadian tersebut adalah video lama berkaitan kebocoran gas ammonia sebuah kilang di Melaka pada tahun 2019.
“Itu tidak benar. Kejadian itu adalah video lama yang berlaku di Melaka,” tegas beliau ketika dihubungi Kosmo! di sini hari ini.
Terdahulu sebuah video berdurasi 28 saat tular di Facebook memaparkan sekumpulan pekerja melarikan diri yang dikaitkan dengan operasi dijalankan pihak polis berhubung pematuhan prosedur operasi standard (SOP) ketika pandemik Covid-19.
Difahamkan pihak kilang terbabit di Melaka turut mengesahkan video tersebut tidak mempunyai sebarang kaitan dengan pandemik Covid-19. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pas tetapkan sokongan terhadap Muhyiddin
Oleh MOHD RASDAN AHMAD

8 Julai 2021, 6:12 pm
PETALING JAYA – Pas termasuk semua 18 ahli parlimennya memberi sokongan tidak berbelah bahagi kepada kepimpinan Perdana Menteri, Tan Sri Muhyiddin Yasin.
Presidennya, Datuk Seri Abdul Hadi Awang berkata, Pas kesal dengan sebarang tindakan yang boleh menggugat kestabilan politik dalam negara, khususnya dalam keadaan kerajaan sedang berusaha menghadapi krisis kesihatan dan ekonomi.
“Pas seterusnya menyeru seluruh rakyat untuk bersatu hati mendukung langkah Kerajaan dalam menangani pandemik Covid-19, terutamanya bagi menjayakan Pelan Pemulihan Negara (PPN) yang sedang dilaksanakan,” katanya dalam satu kenyataan sebentar tadi. – K! ONLINE.


Wanita ‘kantoi’ tipu cuti sakit untuk tonton Euro 2020
Oleh KOSMO!

9 Julai 2021, 10:30 pm
LONDON – Helah seorang wanita yang memberitahu majikannya dia tidak sihat, namun sebenarnya pergi menonton perlawanan Euro 2020 menyebabkan dia dibuang kerja, lapor laman berita Daily Mail.
Nina Farooqi, 37, tidak hadir bekerja selepas rakannya memenangi tiket perlawanan England menentang Denmark.
Memandangkan dia tahu tidak akan diberikan cuti untuk menonton perlawanan itu, Frooqi kemudian berkata, dia kurang sihat lalu menaiki kereta api dari Leeds ke London Kings Cross sebelum menuju ke Wembley.
Namun, wajah wanita itu muncul di kaca televisyen ketika dia dan rakannya bersorak meraikan jaringan gol oleh England dan turut muncul dalam paparan Instagram story seorang pengacara televisyen, Stacey Dooley.
Farooqi kemudian berkata, insiden itu menyebabkan dia dipecat daripada jawatannya sebagai Penyelaras Kandungan Digital di firma Composite Prime.
“Mereka (pihak majikan) memaklumkan mereka nampak saya menonton perlawanan dan saya berkata jujur. Namun, mereka tidak bersimpati langsung dan tindakan itu adalah akibat kepada tindakan saya menipu,” kata Farooqi kepada akhbar The Daily Telegraph.

Farooqi pada mulanya beranggapan bahawa tidak mungkin wajahnya akan dapat dilihat antara lebih 60,000 penonton.
Tetapi ketika dia memeriksa telefon bimbitnya pada separuh masa, Farooqi menyedari wajahnya sudah berada dalam  saluran berita di seluruh dunia.
“Emosi saya bercampur-baur. Kami (England) sudah hampir ke pusingan akhir dan saya masih teruja namun saya juga kehilangan pekerjaan saya,” katanya.
Memberitahu tentang keputusannya untuk ‘ponteng’ kerja, Farooqi bagaimanapun berkata dia tidak mungkin menolak pelawaan rakannya untuk menonton perlawanan tersebut. -Agensi


Dah jumpa doktor, sebenarnya saya okey – Hafiz Suip
Oleh MOHAMMAD SHAHEMY AZMI

9 Julai 2021, 8:52 pm
PETALING JAYA – Menyedari tanda tanya ramai tentang status kesihatannya yang dikatakan semakin merosot, ditambah lagi dengan susuk fizikal yang terlampau kurus, penyanyi Hafiz Suip tampil meredakan keadaan.
Biarpun tidak terlalu memperincikan apa sebenarnya yang berlaku, pemili nama Mohd. Hafiz Mohd. Suip, 31, itu berkata, kesihatannya baik-baik sahaja, malah dia kini dalam proses untuk mendapatkan semula bentuk badan asal apabila gimnasium dibuka semula sehabisnya perintah berkurung nanti.
“Assalamualaikum. Sikit lagi nak kembang (bentuk badan). Tunggu gimnasium buka nanti,” katanya ringkas.
Dalam hantaran tersebut, penyanyi asal Kuching, Sarawak itu memberitahu bahawa dia telah berjumpa dengan doktor untuk melakukan pemeriksaan kesihatan dirinya.
Kata Hafiz, keadaan diri seseorang sama ada sihat atau sakit, semuanya adalah atas ketentuan Allah SWT.
“Sama ada kita sihat atau sakit Allah SWT yang tentukan, bukan siapa-siapa walaupun diri kita sendiri.

“Tapi sebagai asbab untuk kita tahu itu (kesihatan), kita jumpa doktor. Setakat ini alhamdulillah semua okay,” ujarnya.
Dalam pada itu, Hafiz menggesa peminatnya supaya tidak terlalu bimbang akan keadaan dirinya dan mengucapkan terima kasih atas keprihatinan semua.
“Sudah, jangan fikir banyak. Kita teruskan usaha (memerangi Covid-19). Yang berada di rumah, jaga keselamatan dan ikutlah prosedur operasi standard (SOP). Bagi yang sedang mencari keperluan, saya doakan semoga dipermudahkan segala urusan anda
“Terima kasih atas keprihatinan semua. Saya sayang anda sehingga ke syurga,” tulis Hafiz.
Terdahulu, penyanyi lagu Awan Nano itu mendapat perhatian ramai peminatnya selepas memuat naik satu hantaran dalam Instagram miliknya dengan memohon maaf atas segala kesalahan yang pernah dilakukan sebelum ini.
Lebih mengejutkan apabila Hafiz turut berkongsi gambarnya yang terkini dalam keadaan kurus sehingga menimbulkan tanda tanya dalam kalangan peminat.
Ujarnya, dia berbuat demikian (meminta maaf) kerana takut pada azab Allah SWT ketika hari pembalasan di akhirat nanti. -K! ONLINE


Kereta remuk, pemandu hanya luka
Oleh MOHD SYALMIZI HAMID

9 Julai 2021, 9:06 pm
SEBERANG PERAI – Seorang suri rumah nyaris maut selepas kereta dipandunya terlibat kemalangan jalan raya di Jalan Permatang Buloh, Kepala Batas di sini hari ini.
Biarpun kereta dipandu wanita berusia 50 tahun itu remuk dan mengalami keroskaan teruk, namun dia bernasib baik apabila hanya luka dalam kejadian kira-kira pukul 11.30 pagi itu.
Menurut Ketua Polis Daerah Seberang Perai Utara, Asisten Komisioner Noorzainy Mohd Noor, ketika kejadian, kereta jenis Perodua Viva itu datang dari arah Jalan Permatang Tiga menghala ke Kepala Batas.
Menurutnya, ketika tiba di lokasi kejadian, mangsa dikatakan melanggar belakang sebuah lori sampah dipandu lelaki berusia 34 tahun yang berhenti di sebelah kiri jalan.
“Akibat pelanggaran itu, kenderaan mangsa telah berpusing sebelum terbabas ke dalam parit.
“Bagaimanapun, dia selamat dan mengalami luka pada kedua-dua belah tangan, kaki, kepala serta sakit dibahagian dada dan seluruh badan,” katanya kepada pemberita hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pilih penjara kerana tak mampu bayar denda RM29 langgar sekatan Covid-19
Oleh KOSMO!

9 Julai 2021, 10:30 pm
JAKARTA – Seorang penjaga tandas awam terpaksa memilih untuk dipenjarakan kerana tidak mampu membayar denda selepas didapati bersalah melanggar peraturan sekatan aktiviti masyarakat (PPKM) Darurat Indonesia, lapor laman berita Suara.com semalam.
Lelaki berasal dari wilayah Banten itu sebelum itu diarahkan untuk membayar denda berjumlah 100,000 rupiah (RM29).
Dia bagaimanapun mengakui tidak mampu membayar wang tersebut, lantas memilih hukuman penjara satu hari.
Kes tersebut adalah satu daripada hukuman yang dijatuhkan dalam sesi perbicaraan jenayah kecil yang diadakan di wilayah itu.
Sebanyak 40 penduduk menjalani perbicaraan, yang mana kesemua mereka ialah pesalah yang melanggar peraturan PPKM Darurat.
“Mereka ini berasal dari kalangan orang ramai termasuk peniaga, pemilik kedai dan pekerja.

“Mereka didapati melakukan pelbagai jenis kesalahan di bawah sekatan PPKM Darurat ketika serbuan pihak berkuasa dilakukan,” kata Ketua Polis Daerah Banten, Irjen Rudy Heriyanto.
Sementara itu, hakim bagi perbicaraan tersebut, Uli Purnama berkata, semua  pesalah dikenakan hukuman yang berbeza-beza.
“Berdasarkan peraturan tempatan, hukuman yang dikenakan adalah denda berjumlah 100,000 rupiah (RM29) hingga 200,000 rupiah (RM58) atau penjara selama satu hingga tiga hari,” katanya. – AGENSI


Wanita terkejut kucing peliharaan ‘dibelai’ hantu
Oleh KOSMO!

9 Julai 2021, 9:00 pm
LONDON – Seorang wanita terkejut apabila mendapati kucing peliharannya bersikap aneh menunjukkan perilaku seperti sedang dibelai oleh entiti  paranormal, lapor akhbar Daily Star semalam.
Dalam video yang dimuat naik dalam akaun TikTok @2211ttl, kucing tersebut kelihatan seperti bersandar pada ruang kosong, dan seolah-olah sedang bermanja dengan ‘sesuatu’.
Ia turut kelihatan terganggu dan mengiau dengan penuh keterujaan serta menggerakkan kepalanya di udara seperti sedang menanti untuk dibelai.
Haiwan itu kemudiannya menggerakkan badannya seperti diletakkan ke bawah dari arah atas.
“Ia mengiau dengan penuh keterujaan dan kelihatan seperti sedang dibelai.
“Ia juga kelihatan seperti sedang menghidu sesuatu, namun tiada apa-apa di situ sehinggalah ia kelihatan seperti takut dan berlalu untuk tidur,” tulis wanita tersebut pada hantarannya.

Video yang dimuat naik itu ditonton lebih sejuta kali dengan ramai pengguna turut meluahkan rasa seram serta sukar menjelaskan perkara yang terjadi.
“Saya rasa kamu perlu memanggil seseorang atau berpindah dari situ. Kucing itu sedang memberitahu sesuatu,” tulis seorang pengguna.
“Jika saya adalah hantu, saya akan membela kucing orang lain,” seloroh seorang lagi pengguna. – AGENSI


SAFM kesal anjing liar dizalimi
Oleh AZAHAR HASHIM

9 Julai 2021, 9:01 pm
KULIM – Persatuan Haiwan Terbiar Malaysia (SAFM) kesal dengan tindakan beberapa penguat kuasa majlis perbandaran yang didakwa menzalimi anjing liar di sebuah kawasan perumahan di sini semalam.
Beberapa video yang tular di Facebook memaparkan penguat kuasa terbabit menangkap seekor anjing dan dilihat menyuntik sesuatu pada badan haiwan itu kemudian dimasukkan ke dalam plastik hitam.
Presiden SAFM,  R. Kalaivanan berkata, pihaknya menerima aduan daripada orang awam mengenai operasi menangkap anjing liar dan video berhubung perkara itu.
“Kami berasa kesal kerana tiada sebarang makluman atau perbincangan antara pihak pertubuhan bukan kerajaan  (NGO) dan juga majlis perbandaran itu sebelum ini.
“Persoalannya adakah tindakan seperti ini dibenarkan dan pembunuhan haiwan terbiar bukanlah jalan terakhir untuk menyelesaikan masalah,” dakwanya menerusi satu kenyataan di Facebook rasmi SAFM hari ini. – K! ONLINE


PdPR perlu guna konsep ‘sistem pembelajaran’
Oleh MOHD RIDZAUDDIN ROSLAN

9 Julai 2021, 8:55 pm
PETALING JAYA- Sesi Pengajaran dan Pembelajaran di Rumah (PdPR) disifatkan menjadi lebih berkesan sekiranya pendekatan berasaskan konsep sistem pembelajaran diaplikasikan terhadap golongan pelajar serta guru.
Penganalisis pendidikan, Dr. Anuar Ahmad berkata, PdPR berasaskan sistem pembelajaran boleh diterjemahkan sebagai konsep dimana tiada kehadiran pelajar ke kelas secara seragam.
“Sebaliknya, kita perlu tekankan kepada konsep yang memfokuskan kepada keperluan dan kemampuan pelajar itu sendiri.
“Sebab itu, saya cadangkan laksanakan mata pelajaran teras sahaja dalam PdPR, manakala bagi mata pelajaran lain, boleh sediakan bahan aktiviti kepada ibu bapa untuk membantu anak-anak mereka,” katanya dalam satu kenyataan di Facebook tadi.
Katanya, PdPR berasaskan sistem pembelajaran turut bermaksud mengubah konsep keseragaman kepada kepelbagaian yang lebih santai dan mudah.
“PdPR seperti itu mengutamakan koloborasi ibu bapa dan guru seterusnya mengecilkan peranan birokrasi seperti mewujudkan sistem e-school bagi membolehkan pencapaian pelajar dipantau waris,” jelasnya.

Dalam pada itu, Anuar turut tidak menolak kemungkinan bahawa ramai pelajar terkesan dengan sistem PdPR hingga ada yang hilang motivasi.
“Murid-murid sebenarnya sudah lemas, sebab itu ada antara mereka sudah tidak kisah, belajar pun sebab takut kena marah.
“Mereka hanya hadap komputer, faham belum tentu juga, malah ada yang hilang ketika PdPR.Mereka sedang ketinggalan dalam pendidikan, kebolehan pelajar sedang terbantut,” ujarnya.
Kosmo! tadi melaporkan rata-rata pelajar sekolah mula meluahkan rasa tertekan selain merindui suasana Pengajaran dan Pembelajaran (PdP) secara bersemuka selepas mengakui gagal mengikuti PdPR.
Kegusaran pelajar terbabit diterjemahkan menerusi ciapan #PdPR yang sohor kini di Twitter selepas mendapat ciapan lebih daripada 12,200 pengguna.
Lebih menyedihkan, ada diantara mereka mula mempersoalkan keupayaan untuk mengusai subjek tertentu seperti Matematik Tambahan berikutan gagal memahaminya ketika PdPR. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis bantuan maut kemalangan
Oleh NOOR HAYATI MAMAT

9 Julai 2021, 8:48 pm
HULU TERENGGANU – Seorang anggota polis bantuan maut selepas motosikal jenis Yamaha 15Z ditunggang dirempuh sebuah kenderaan pacuan empat roda, Ranger Courier di Kilometer 53, Jalan Kuala Terengganu- Bukit Besi berhampiran Kampung Landas di sini hari ini.
Dalam kejadian pukul 12.50 tengah hari itu, mangsa, Mohd. Riduan Mohd. Teh, 40, dari Felda Jerangau, Ajil di sini meninggal dunia akibat parah di kepala dan beberapa anggota badan.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, si mati dikatakan dalam perjalanan dari rumahnya ke Ajil.
“Sebaik tiba di lokasi kejadian, motosikal ditunggang mangsa dikatakan tiba-tiba membelok ke kanan dan memasuki laluan bertentangan.
“Ranger Courier yang dipandu pesara lelaki berusia 62 tahun tidak sempat mengelak lalu merempuh motosikal mangsa,” katanya di sini hari ini.
Pemandu Ranger Courier tidak cedera. Kes disiasat mengikut Seksyen 41(1) Akta Pengangkutan Jalan(JPJ) 1987. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki makan daging untuk kelihatan maskulin
Oleh KOSMO!

9 Julai 2021, 10:00 pm
LOS ANGELES, California – Satu kajian yang dijalankan oleh Universiti  California Los Angeles mendapati lelaki makan daging untuk membuktikan kelelakian mereka, lapor akhbar NY Post kelmarin.
“Mengubah persepsi lelaki mengenai peranan jantina yang konservatif boleh mendorong mereka kurang makan daging dan ayam,” demikian kata ahli psikologi, Daniel Rosenfeld yang merupakan penyelidik kajian tersebut.
Rosenfeld dan rakan pengkaji, Janet Tomiyama melakukan kaki selidik ke atas 1,706 orang dewasa berumur antara 18 hingga 88 tahun di Amerika Syarikat tentang tabiat makan daging mereka.
“Berbanding  wanita, lelaki makan lebih banyak jenis daging dengan lebih kerap termasuk daging lembu, ayam dan ikan,” kata mereka.
Lelaki yang dikategorikan sebagai maskulin makan lebih banyak daging dan ayam serta menunjukkan keengganan menjadi vegetarian.
“Pemahaman yang lebih mendalam mengenai peranan jantina mungkin berguna untuk mengurangkan pengambilan daging untuk peningkatan kesihatan manusia dan kelestarian alam sekitar,” tulis para penyelidik. -Agensi


Tiga kali diarah tutup, kilang elektronik cetus 1,000 kes positif
Oleh DIYANATUL ATIQAH ZAKARYA

9 Julai 2021, 9:28 pm
MELAKA – Sebuah kilang komponen elektronik di Batu Berendam, di sini tutup kali ketiga selepas merekodkan trend tinggi penularan Covid-19 dengan jumlah kumulatif positif mencecah 1,000 kes, sehingga semalam.
Pengerusi Jawatankuasa Kesihatan dan Antidadah negeri, Datuk Rahmad Mariman berkata, kilang itu diarahkan menutup pengoperasiannya di Blok 3 dan 4 pada 29 Jun sehingga 16 Julai depan.
Katanya, trend penularan Covid-19 bagaimanapun turut berlaku di Blok 5 dan 6 yang kemudian diarahkan ditutup bermula semalam sehingga 21 Julai depan.
“Empat daripada sembilan blok di kilang tersebut diarahkan ditutup serta-merta selepas berlaku trend penularan yang tunggu membabitkan Kluster Berendam.
“Sehingga semalam, jumlah kumulatif kes positif Covid-19 kluster terbabit telah mencecah 1,000 kes,” katanya.
Beliau berkata demikian pada sidang akhbar selepas meninjau hari pertama pelaksanaan Pusat Pemberian Vaksin pandu lalu di Lapangan Terbang Antarabangsa Melaka, Batu Berendam di sini, hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Licin sekelip mata’
Oleh AHMAD SHAHERMAN SHAMSURI

9 Julai 2021, 8:17 pm
PETALING JAYA – Tidak sampai seminit, semua barangan di ‘food bank’ habis di ‘borong’ orang ramai.
Itulah kejadian yang berjaya dirakam di sebuah kawasan pengagihan bantuan sebelum klip video itu dimuat naik di laman Facebook Sukan Star TV.
Klip video berdurasi 51 saat itu memaparkan orang ramai menyerbu ‘food bank’ itu bagi mendapatkan barangan keperluan.
Apa yang merisaukan, mereka kelihatan langsung tidak mematuhi prosedur operasi standard (SOP) yang ditetapkan pihak berkuasa iaitu berkaitan penjarakan fizikal.
Walaupun telah diarahkan oleh individu yang dipercayai penganjur ‘food bank’ itu untuk tidak berebut, namun mereka langsung tidak mengendahkan arahan tersebut.
Sebaliknya, mereka terus berebut dan berhimpit sehingga semua makanan habis di ‘borong’ dalam tempoh kurang seminit.

Klip video itu turut memaparkan orang ramai mengambil barangan di ‘food bank’ itu melebihi had keperluan mereka.
Bagaimanapun, tidak dinyatakan lokasi dan tarikh kejadian itu berlaku.
Susulan video tular itu, orang ramai telah meninggalkan beberapa komen yang kesal dengan perbuatan individu dalam rakaman itu yang dilihat ‘melampau’ semasa mengambil barangan di ‘food bank’.
“Berpada-pada dalam ambil bantuan, bukan tak boleh ambil, memang diutamakan ambil bagi yang terkesan dan sangat perlu.
“Cuma jangan ambil kesempatan bagi sesetengah orang, ambil lebih pada had, jual pula barang tu semula, tu namanya zalim. Ingatlah orang lain sama ya,” tulis Syed Haszanorizwan Syed Hassan.
Turut meninggalkan komen adalah seorang lagi pengguna yang dikenali sebagai Hasnah Abu Bakar.
“Cara bantuan yang tak berapa nak betul, mana boleh camni, memang ramailah yang berebut dan ambil kesempatan.
“Sepatutnya setiap yang menerima tu ada nombor atau nama yang layak, kena ada yang tunggu untuk agihkan bantuan baru betul,” ujarnya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya, mama miliki pandangan berbeza – Cik B
Oleh NUR EMIRA SAIZALI

9 Julai 2021, 8:17 pm
PETALING JAYA – Sejak akhir-akhir ini, nama usahawan sensasi, Datuk Seri Vida atau lebih dikenali sebagai Vida hangat menjadi bualan netizen dalam media sosial.
Semuanya gara-gara nasihatnya agar rakyat negara ini jangan malas untuk berusaha dan tidak terlalu bergantung harap dengan bantuan yang diberikan.
Ekoran kenyataan tersebut, anak sulungnya yang juga penyanyi dan usahawan, Cik B turut terkena tempias dalam media sosial.
Namun, tempias yang diterimanya bukanlah kecaman tetapi luahan kekecewaan segelintir rakyat Malaysia mengenai kenyataan yang dikeluarkan oleh ibunya.
PENJELASAN Cik B mengenai luahan kekecewaan ramai terhadap ibunya.
Hasil tinjauan dalam komen Instagramnya, Cik B atau nama sebenarnya Nur Edlynn Zamileen Muhammad Amin, 16, memberitahu dia dan ibunya merupakan dua individu yang memiliki pandangan berbeza.
Penjelasan tersebut ditulisnya selepas seorang pengikut berharap Cik B memahami mengapa netizen mengkritik ibunya.

“Kehadapan Cik B, saya harap awak lebih faham mengapa ramai yang mengkritik ibu awak mengenai isu minta bantuan. Kecewa,” tulis netizen berkenaan.
Balasnya, walaupun mereka berdua memiliki pendapat berbeza, dia tetap menanggap ibunya sebagai seorang yang mengagumkan.
“Saya harap orang ramai faham bahawa saya dan ibu merupakan dua orang yang berbeza.
“Dia layak untuk memberi pendapat namun tidak bermakna kami memiliki pandangan yang sama. Mama seorang individu yang hebat dan saya tetap menghormatinya,” balasnya.
Sebelum ini, Kosmo! turut melaporkan Cik B turut tidak ketinggalan melakukan kerja amal apabila tampil menghulurkan bantuan kepada golongan terjejas pendapatan gara-gara Perintah Kawalan Pergerakan 3.0 (PKP 3.0) di sekitar Ipoh, Perak. – K! ONLINE


Aksi memukau Sterling julang The Three Lions
Oleh KOSMO!

9 Julai 2021, 8:48 pm
LONDON – Bekas penyerang legenda England, Ian Wright percaya kunci utama kejayaan skuad The Three Lions mara ke pentas final saingan Euro 2020 dengan menewaskan Denmark 2-1 pada aksi separuh akhir berpunca daripada aksi memukau Raheem Sterling.
Pada aksi di Stadium Wembley itu, bintang Manchester City tersebut memacu jentera serangan England dengan memberi kesukaran buat benteng pertahanan lawan sepanjang 120 minit perlawanan selepas aksi diheret hingga masa tambahan.
Malah, gerakan yang dilakukan oleh Sterling menyaksikan pertahanan Denmark, Simon Kjaer terpaksa menampan gol ke gawang sendiri.
Selain itu, Joakim Maehle turut menjatuhkan pemain berusia 26 tahun itu dalam kotak penalti sehingga memaksa pengadil menghadiahkan sepakan penalti yang berjaya dimanfaatkan oleh Harry Kane.
Kata Wright, bekas pemain Liverpool itu berada di kemuncak karier dan sedang menutup kritikan awal yang dilemparkan kepadanya apabila membantu England menamatkan badi 55 tahun untuk melangkah ke final kali pertama sejak Piala Dunia 1966.
“Sterling sekali lagi menutup mulut pengkritik dan berjaya mempamerkan aksi konsisten sepanjang kejohanan ini. Dia adalah wira buat skuad England pada peringkat kumpulan dengan menjaringkan tiga gol dan momentum tersebut diteruskan sehingga kini.

“Walaupun tidak menjaringkan gol, setiap gerakan dilakukan cukup lincah dan berbahaya sehingga menyaksikan benteng pertahanan Denmark tidak boleh bernafas sepanjang perlawanan.
“Kami semua cukup teruja menyaksikan peningkatan mendadak Sterling,” katanya.
Sementara itu, seorang lagi bekas pemain legenda England, Gary Neville percaya semangat berpasukan dan taktikal ampuh yang diterapkan oleh pengendali, Gareth Southgate berjaya memerangkap pasukan pelawat.
“Denmark berjaya memberikan saingan sengit pada awal saingan tetapi mungkin atas faktor kepenatan, mereka tidak mampu untuk mengekang asakan England khususnya pada masa tambahan.
“Pujian wajar diberikan kepada Southgate dan semua pemain yang memastikan impian untuk ke final Euro buat kali pertama kali menjadi realiti,” kata Neville. – AGENSI


Maut terjun tingkat 8 Hospital Kluang
Oleh NUR NABILAH RAHMAT

9 Julai 2021, 8:34 pm
KLUANG – Seorang lelaki nekad memecahkan tingkap tandas sebelum terjun dari tingkat lapan Hospital Enche Besar Hajjah Kalsom di sini, petang tadi.
Ketua Polis Daerah Kluang, Asisten Komisioner Low Hang Seng berkata, mangsa yang maut dalam kejadian pukul 3.45 petang itu berusia 55 tahun.
“Mangsa dimasukkan ke hospital tersebut pada Isnin lalu kerana menghidap masalah ulser usus dan menjalani pembedahan pada hari sama.
“Hari ini mangsa meminta keluar wad dan dibenarkan pada sebelah petang. Sementara menunggu proses keluar wad, mangsa beritahu hendak ke tandas sebelum ditemui meninggal dunia di tempat kejadian,” katanya ketika dihubungi hari ini.
Hang Seng berkata, mangsa bukan pesakit Covid-19.
Setakat ini punca sama ada mangsa mempunyai masalah peribadi hingga nekad terjun masih dalam siasatan.

Kes diklasifikasi sebagai mati mengejut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Influencer dilarang sunting gambar secara rahsia
Oleh KOSMO!

9 Julai 2021, 8:30 pm
OSLO, NORWAY – Kerajaan Norway dijangka meluluskan rang undang-undang melarang pesohor media sosial atau influencer daripada memuat naik gambar yang disunting tanpa memaklumkan kepada pengguna lain, lapor akhbar Metro UK kelmarin.
Ini bermakna dalam mana-mana kandungan berbayar yang dimuat naik, sebarang perubahan pada gambar wajah, bentuk badan atau saiz individu yang dibuat menggunakan filter atau secara digital perlu dimaklumkan kepada pengguna lain.
Menurut kerajaan Norway, tindakan itu adalah untuk mengurangkan tekanan dalam kalangan masyarakat yang berpunca daripada obsesi kepada  ‘kesempurnaan’.
“Antara lain yang akan dilaksanakan adalah pengenalan duti (cukai) bagi menandakan sesuatu  gambar dalam iklan atau kandungan berbayar itu telah diubah atau dimanipulasi.
“Ini bermakna pengguna media sosial yang lain akan mengetahui sekiranya bentuk badan, saiz dan kulit seseorang dalam iklan tersebut telah disunting dan berbeza daripada realiti sebenar,” kata satu kenyataan pada laman web kerajaan negara itu.
Selain itu, satu label khas yang direka oleh Kementerian Kanak-Kanak dan Hubungan Keluarga Norway turut perlu disertakan dalam mana-mana hantaran yang telah disunting.

Dengan itu,  pengikut pesohor tersebut akan mengetahui sekiranya bibir atau otot telah dibesarkan,  atau pinggang telah dikecilkan menerusi suntingan.
Undang-undang tersebut dilaporkan akan diluluskan sebagai pindaan kepada Akta Pemasaran Norway serta akan melibatkan kandungan berbayar di media sosial, pesohor media sosial, pelakon, ahli muzik dan lain-lain.
Individu yang didapati melanggar undang-undang itu akan didenda atau berdepan dengan hukuman penjara. – AGENSI


Berakhir sudah penantian 55 tahun
Oleh KOSMO!

9 Julai 2021, 8:33 pm
LONDON – England akhirnya menamatkan kemarau penantian selama 55 tahun untuk beraksi di pentas final kejohanan utama selepas berjaya menewaskan Denmark 2-1 pada saingan separuh akhir Euro 2020 di Stadium Wembley awal pagi semalam.
Pada aksi tersebut, skuad Three Lions dipaksa bekerja keras oleh pasukan pelawat yang mengheret saingan sehingga masa tambahan selepas terikat 1-1 sebelum penyerang sensasi, Harry Kane berjaya meledak gol kemenangan.
Ketua jurulatih England, Gareth Southgate percaya apa yang dilalui oleh pasukannya itu bukan kebiasaan dan tidak keterlaluan untuk mengatakan kejayaan mara ke final bagaikan bulan jatuh ke riba selepas bekerja keras sepanjang kejohanan ini.
“Saya katakan kepada dua pemain remaja kami, Bukayo Saka dan Jude Bellingham bahawa apa yang mereka alami ketika ini adalah sesuatu yang luar biasa memandangkan England tidak pernah mara ke pentas final mana-mana kejohanan dalam tempoh 55 tahun.
“Justeru, saya sangat berbangga dengan apa yang pemain pamerkan khususnya pada aksi kali ini kerana mereka bekerja keras untuk bangkit meraih kemenangan meskipun ketinggalan satu gol dengan Denmark memberikan saingan cukup sengit.
“Apa yang lebih penting, keputusan ini juga memastikan impian penyokong setia dan juga seluruh rakyat di negara ini terus menyala dalam usaha menyaksikan pasukan menjuarai trofi Euro buat pertama kali,” katanya.

Mengulas lanjut, Southgate menyeru agar anak-anak buahnya terus memberi tumpuan penuh menjelang aksi final apabila dijadualkan bertemu dengan Itali yang dianggap sebagai pasukan terbaik sepanjang kempen kali ini.
“Kita telah mengalami kekecewaan apabila tewas pada pentas separuh akhir Piala Dunia 2018 dan kini berjaya ke pentas final. Hanya satu sahaja lagi halangan dalam memastikan impian pasukan dapat direalisasikan apabila bertemu dengan Itali nanti.
“Di atas kertas, sudah pasti Itali merupakan pasukan lebih bagus dengan kekuatan bekerja dalam satu unit selain memiliki benteng pertahanan cukup ampuh dan saya anggap pertemuan itu sebagai final impian buat penyokong kami,” katanya. – AGENSI


Ejen disiasat bawa pekerja positif Covid-19 ke Melaka
Oleh DIYANATUL ATIQAH ZAKARYA

9 Julai 2021, 8:41 pm
MELAKA – Kegiatan tidak bertanggungjawab sebuah agensi pekerja warga asing membawa 51 individu positif Covid-19 bekerja di sebuah kilang pemprosesan makanan terbongkar selepas diserbu polis di Ayer Keroh di sini.
Ketua Polis Melaka, Datuk Abdul Majid Mohd. Ali berkata, serbuan dilakukan lima hari selepas pihaknya menerima maklumat pada 1 Julai lalu mengenai kehadiran pekerja tersebut.
Katanya, hasil pemeriksaan mendapati keseluruhan 79 pekerja warga asing berusia 26 hingga 45 tahun telah dibawa oleh agensi tersebut dengan 51 daripadanya disahkan positif Covid-19.
“Kesemua tenaga kerja itu telah dibawa masuk ke negeri ini dengan menaiki bas oleh sebuah syarikat agensi pekerja warga asing yang berdaftar di Petaling Jaya, Selangor.
“Hasil saringan dilakukan ke atas kesemua mereka mendapati 51 daripada pekerja positif Covid-19,” katanya ketika dihubungi.
Ujarnya, soal siasat mendapati pekerja itu telah dibawa dari beberapa buah negeri untuk bekerja secara kontrak selama tiga bulan di kilang itu.

Tambahnya, syarikat tersebut mempunyai dokumen lengkap bagi perjalanan rentas negeri.
“Kita dapati syarikat tersebut bagaimanapun gagal melakukan saringan terhadap kesemua pekerja warga asing tersebut seperti yang ditetapkan dalam prosedur operasi standard.
“Polis telah memanggil wakil pihak pengurus syarikat berkenaan bagi membantu siasatan,” katanya.
Jelasnya, kesemua pekerja warga asing yang positif Covid-19 telah dikuarantin di sebuah hotel di Banda Hilir di sini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bayi usia sebulan hasilkan susu badan
Oleh KOSMO!

9 Julai 2021, 8:48 pm
JAKARTA – Satu rakaman menunjukkan seorang bayi berusia sebulan mengeluarkan air susu badan menjadi tular di media sosial Indonesia, semalam.
Menurut laporan Suara.com, video tersebut dimuat naik di akaun TikTok @Nurulfauziah yang memaparkan seorang individu memicit puting bayi berkenaan hingga mengeluarkan titisan air susu.
“Keajaiban Allah, anak baru berusia sebulan sudah ada air susu badan,” tulis pemilik akaun.
Berdasarkan penjelasan saintifik, keadaan tersebut dikenali sebagai galaktorea neonatal dan biasa berlaku ke atas bayi yang dilahirkan pra matang.
Namun begitu, ia bukan satu masalah kesihatan yang membimbangkan dan akan hilang dengan sendiri apabila bayi semakin membesar.
Walau bagaimanapun, ibu bapa dan penjaga diingatkan agar tidak merangsang puting bayi dengan sengaja bagi mengeluarkan air susu badan bayi bagi mengelak jangkitan kuman.

Selain itu, jika situasi ini berterusan selepas usia dua bulan, ibu bapq dinasihati merujuk anak mereka kepada doktor perubatan. – Agensi